text:
Incenye 6: Kusukela Ekutalweni KwaJesu Kuye Ekufeni Kwakhe
Ingilosi Gabriyeli yatfunywa entfombini lelungile lenguMariya. Yamtjela kutsi utawuba nemntfwana lutawuba yinkhosi kuze kube phakadze. Lomntfwana longuJesu watalelwa esitebeleni, lapho belusi bamvakashela khona. Kwatsi ngemuva kwaloko, inkhanyeti yaholela emadvodza lavela eMphumalanga kuloluswane. Siyafundza kutsi ngubani lowenta kutsi lamadvodza abone lenkhanyeti, nekutsi Jesu wavikelwa kanjani emetamweni yekumbulala.
Ngalokulandzelako, sibona Jesu ngesikhatsi aneminyaka lengu-12, akhuluma nebafundzisi ethempelini. Ngemuva kweminyaka lengu-18 wabhajatiswa futsi wacala kwenta umsebenti Nkulunkulu labemtfume wona, wekushumayela ngeMbuso. Jesu wakhetsa emadvodza langu-12 kutsi abambisane naye kulomsebenti, wawenta baphostoli.
Jesu waphindze wenta timangaliso letinyenti. Wesutsisa tinkhulungwane tebantfu ngetinhlanti kanye netinkhwa letimbalwa. Welapha labagulako waphindze wavusa labafile. Ekugcineni sifundza ngetintfo letinyenti letenteka lapho sekatawukufa, nekutsi wabulawa kanjani. Jesu washumayela iminyaka lecishe ibe mitsatfu nencenye. Ngako-ke, INCENYE 6 ihlanganisa sikhatsi lesingetudlwana kweminyaka lengu-34.


c: text/html

text:
Kusetjentiswa Kwemininingwane Yakho
Imininingwane Yakho
Imininingwane yakho leyimfihlo loyitfumela kulelikhasi langcondvomshini isetjentiswa yi-Watchtower Bible and Tract Society of New York, Inc., nobe letinye tinhlangano letibambisene nayo lokuhambisana nalokuchazelwe losebentisa lelikhasi langcondvomshini ngesikhatsi ayitfumela. I-Watchtower Bible and Tract Society of New York, Inc. ayimniketi lomunye umuntfu imininingwane yakho ngaphandle nangabe kunesidzingo nobe kuze ikunike lusito loludzingako. Ngetulu kwaloko imininingwane yakho ingayendlulisela nangabe kunesidzingo sekwenta njalo kuze kunakekelwe tindzaba letiphatselene nemitsetfo, timiso, kukhwabanisa, tekuphepha kanye netebuchwephesha. Angeke kwenteke kutsi imininingwane yakho lositfumelele yona siyitsengise nobe sibhadalise ngayo.
Likheli Leliposi Lembane (E-mail Address)
Likheli leliposi lembane lositfumelela lona nawuvula i-akhawunti kulelikhasi langcondvomshini litawusetjentiselwa kuchumana nawe mayelana nale-akhawunti. Sibonelo kutsi, nakwenteka ukhohlwa ligama le-akhawunti yakho (user name) noma inombolo longena ngayo leyimfihlo (password), utawutfunyelelwa umlayeto ekhelini lakho leliposi lembane lowalibhalisa.
Umlandvo Wakho Wekuyisebentisa (Cookies)
Umlandvo Wakho Wekuyisebentisa uvame kusetjentiselwa kukhumbula loku lowakukhetsa nawucala kusebentisa lelikhasi. Sibonelo kutsi lulwimi lokhetsa kulusebentisa nawungena kulelikhasi luyalondvolotwa kuze nawuphindze ungena kulo usebentise lona. Imininingwane yakho ayigcinwa kulomlandvo.
Luhlelo lwe-Active Scripting nobe Iwe-JavaScript
Luhlelo lwangcondvomshini lwekufundza tintfo (Scripting) lusetjentiselwa kutfutfukisa kusebenta kwalelikhasi. Kusebentisa loluhlelo kwenta lelikhasi likhone kuniketa umuntfu lolisebentisako kwatiswa lokudzingekako ngekushesha. Loluhlelo alusetjentiselwa kutsi lelikhasi lifake tinhlelo letitsite kungcondvomshini wemuntfu nome kutfola imininingwane yemuntfu ngaphandle kwemvume yakhe.
Luhlelo lwe-Active scripting nome lwe-JavaScript kufanele luvunyelwe ku-Internet yakho kuze letinye tincenye talelikhasi tisebente kahle. Emakheli e-Internet lamanyenti (browsers) ayaluvumela loluhlelo nome angaluvumeli kulamanye emakhasi angcondvomshini. Ngena endzaweni lenemininingwane leneticondziso kuze ufundze indlela yekuyisebentisa.
Nangabe kunesidzingo sekutsi sishintje indlela lesisebentisa ngayo imininingwane yakho sitawubhala leto tingucuko kulelikhasi kuze uhlale wati kutsi sitsatsa luhlobo lolunjani lwemininingwane nendlela lesiyisebentisa ngayo.

robotstxt: allowed

filter: keep


text:
Indzaba 63: Solomoni INkhosi Lehlakaniphile
SOLOMONI abengumfanyana ngalesikhatsi aba yinkhosi. Abetsandza Jehova, futsi alandzela neteluleko letinhle latinikwa ngubabe wakhe Davide. Jehova abejabula ngaSolomoni, futsi ngalobunye busuku watsi kuye ephusheni: ‘Solomoni, yini lofuna ngikuphe yona?’
Solomoni waphendvula watsi: ‘Jehova Nkulunkulu wami, ngisasemncane futsi angikwati kubusa. Ngako-ke nginike kuhlakanipha kuze ngitewukwati kubusa bantfu bakho ngendlela lefanele.’
Jehova wajabula ngaloko Solomoni lakucela. Ngako watsi kuye: ‘Ngenca yekutsi ucele kuhlakanipha, hhayi imphilo lendze nobe bunjinga, ngitakupha inhlitiyo lehlakaniphile lokungekho muntfu loke waba nayo. Ngetulu kwaloko ngitakupha naloku longakakuceli, bunjinga neludvumo.’
Ngemuva kwesikhashana, kweta bafati lababili kuSolomoni banenkinga lematima. Loyedvwa kubo wayichaza watsi: ‘Lomfati lona ngihlala naye endlini yinye. Ngibeleke umntfwana wemfana, kwatsi ngemuva kwemalanga lamabili naye wabeleka umntfwana wemfana. Ngalobunye busuku indvodzana yakhe yafa. Kodvwa kutsite ngiselele, wabeka lomntfwana wakhe lofile eceleni kwami, watsatsa lowami umtfwana. Ngitsite nangivuka ngakhandza kunemntfwana lofile, ngabona kutsi akusuye lowami lengimbelekile.’
Lomfati lomunye watsi: ‘Cha akunjalo! Lomntfwana lophilako wami, kantsi lona lofile wakhe!’ Lona wekucala wamphendvula watsi: ‘Cha! Lomntfwana lofile wakho, kantsi lona lophilako wami!’ Bebaloku baphikisana ngalendlela. Abetawukwenta njani Solomoni?
Watfumela kutsi kulandvwe inkemba, nayiletfwa watsi: ‘Sikani lomntfwana lophilako ekhatsi, ninike lona lomunye lucetu lwanganhlanye, nalona lomunye nimnike lucetu lwanganhlanye.’
Lomfati longumnikati walomntfwana wakhala: ‘Ungambulali lomntfwana. Sale umnika yena.’ kodvwa lona lomunye watsi: ‘Akubete lomtsatsako kitsi sobabili, msikeni emkhatsini.’
Ekugcineni Solomoni watsi: ‘Ningambulali lomntfwana! Mtsatseni nimnike lomfati wekucala. Ngobe nguye unina walomntfwana.’ Wakwati loku ngoba lomfati longunina abemtsandza kakhulu umntfwana wakhe. Waze watsi akatsatfwe aniketwe lona lomunye kunekutsi abulawe. Kwatsi bantfu nabeva kutsi Solomoni uyicatulule njani lenkinga, bajabula ngekuba nenkhosi lehlakaniphile.
Ngalesikhatsi Solomoni abusa, Nkulunkulu wababusisa bantfu ngekutsi ente umhlabatsi ukhone kumilisa kolo, ibhali, emagilebisi, emakhiwa kanye nekudla lokunyenti. Bantfu bebanetimphahla kanye netindlu letinhle. Bekunetintfo letinyenti letinhle lebetenele wonkhe umuntfu.
1 Emakhosi 3:3-28; 4:29-34.
Imibuto
- Jehova wambutani Solomoni, futsi yena waphendvula watsini?
- Njengoba ajabula ngesicelo saSolomoni, Jehovawabese utsembisa kumnikani?
- Nguyiphi inkinga lematima labasikati lababili labayiletsa kuSolomoni?
- Njengoba ubona kulesitfombe, Solomoni wayicatulula kanjani lenkinga?
- Bantfu bebaphila njani nakubusa Solomoni, futsi kungani?
Imibuto leyengetiwe
- Fundza 1 Emakhosi 3:3-28.
Emadvodza laniketwe umtfwalo emhlanganweni yaNkulunkulu lamuhla angafundzani emavini lajulile aSolomoni laku-1 Emakhosi 3:7? (Hla. 119:105; Taga 3:5, 6)
Ngutiphi tintfo letifanele lesingatithandazela lapho sicabanga ngesicelo saSolomoni? (1 Khos. 3:9, 11; Taga 30:8, 9; 1 Joh. 5:14)
Indlela Solomoni lacatulula ngayo inkinga yemakhosikati lamabili, isiniketa siphi sicinisekiso mayelana nekubusa kwaSolomoni Lomkhulu, Jesu Khristu esikhatsini lesitako? (1 Khos. 3:28; Isa. 9:6, 7; 11: 2-4)
- Fundza 1 Emakhosi 4:29-34.
Jehova wasiphendvula njani sicelo saSolomoni sekuba nenhlitiyo lelalelako? (1 Khos. 4:29)
Imetamo bantfu labayenta kuze beve kuhlakanipha kwaSolomoni, ifanele isisite sikubheke kanjani kufundza Livi laNkulunkulu? (1 Khos. 4:29, 34; Joh. 17:3; 2 Thim. 3:16)


text:
Indzaba 83: Tindvonga TaseJerusalema
ASE ubuke lomsebenti lowentiwa lapha. Ema-Israyeli akha tindvonga taseJerusalema. Ngalesikhatsi iNkhosi Nebukhadnezari ibhubhisa liJerusalema eminyakeni lengu-152 leyendlulile, yabhidlita tindvonga yashisa nemasango alelidolobha. Ema-Israyeli awazange atakhe tindvonga ngalesikhatsi nje abuya eBhabhulona.
Ucabanga kutsi bativa njani bantfu ngekuhlala yonkhe leminyaka kulelidolobha lelingenatindvonga? Bativa bangakavikeleki. Titsa tabo betingangena melula futsi tibahlasele. Kodvwa ekugcineni Nehemiya wasita labantfu kutsi bakhe kabusha letindvonga. Uyati kutsi abengubani Nehemiya?
AbengumIsrayeli lobekahlala edolobheni laseSusa, lapho Modekhayi na-Esta bebahlala khona. Nehemiya abesebenta endlini yenkhosi, ngako kungenteka kutsi abengumngani lomkhulu waModekhayi neNdlovukati lengu-Esta. Kodvwa liBhayibheli alisho kutsi Nehemiya abesebentela indvodza ya-Esta leyiNkhosi Ahashiveroshi. Abesebentela iNkhosi leyalandzela lengu-Athazeksesi.
Khumbula phela kutsi Athazeksesi abeyinkhosi lelungile leyaniketa Ezra imali yekuyolungisa lithempeli laJehova eJerusalema. Kodvwa Ezra akazange atakhe tindvonga talelidolobha letatibhidlikile. Ase sibone kutsi kwenteka njani kutsi Nehemiya kubenguye lowenta lomsebenti.
Kwase kwendlule iminyaka lengu-13 Athazeksesi anikete Ezra imali yekuyolungisa lithempeli. Nehemiya abesangumphatsi wetitja teNkhosi Athazeksesi ngalesosikhatsi. Loku kusho kutsi kwakunguye lopha inkhosi liwayini, futsi aciniseke kutsi kute lofakela inkhosi shevu. Lona kwakungumsebenti lobalulekile.
Ngalelinye lilanga, umnakabo Nehemiya longuHanani kanye nalamanye emadvodza aka-Israyeli, bavakashela Nehemiya. Bamtjela ngetinkinga ema-Israyeli labenato, nekutsi tindvonga taseJerusalema tatisolo tibhidlikile. Kwamvisa buhlungu kakhulu loko Nehemiya, futsi wathandaza kuJehova ngalendzaba.
Ngalelinye lilanga inkhosi yabona kutsi Nehemiya abephatseke kabi. Ngako yambuta yatsi: ‘Kwentiwa yini kutsi buso bakho bubukeke bukhatsatekile?’ Watsi kungoba liJerusalema lisesimweni lesibi, futsi netidvonga talo tidzilikile. Inkhosi yambuta yatsi: ‘Ufuna ngikwenteleni?’
Nehemiya watsi: ‘Ngicela ungivumele ngiye eJerusalema, ngiyotivusa kabusha letindvonga.’ INkhosi Athazeksesi yayinemusa. Ngako yatsi kuNehemiya akahambe, futsi yamsita kutsi atfole netingondvo tekwenta lomunye walomsebenti. Nakefika eJerusalema Nehemiya wabatjela labantfu kutsi ufuna takhiwe njani letindvonga. Bajabula baze batsi: “Asivele sicalise nyalo kwakha kabusha.”
Titsa tema-Israyeli natibona tindvonga tiphakama, tatsi: ‘Sitawuhamba siyobabulala, futsi siwumise lomsebenti wabo.’ Kodvwa Nehemiya nakeva loko, waniketa letisebenti tinkemba netikhali. Watsi kuto: ‘Ningabesabi, lwelani bomnakenu, bantfwana benu, bafati benu kanye nemiti yenu.’
Bantfu baba nesibindzi. Batigcina tikhali tabo tilungile busuku nemini, futsi bachubeka nekwakha. Ngemuva kwemalanga langu-52, bacedza kutakha letindvonga. Bativa bavikelekile ekhatsi kulelidolobha. Nehemiya na-Ezra bafundzisa bantfu umtsetfo waNkulunkulu, futsi bajabula kakhulu bantfu.
Kodvwa simo sasisolo singafanani njengalesikhatsi ema-Israyeli atfunjelwa eBhabhulona. Bantfu bebabuswa yinkhosi yasePheresiya, futsi kwakufanele bayikhonte. Jehova wetsembisa kutsi utawutfumela inkhosi lensha, futsi iletse kuthula kubantfu. Ngubani lenkhosi? Itakuletsa kanjani kuthula emhlabeni? Kwendlula iminyaka lengu-450 ngembi kwekutsi kwatiwe lokunyenti ngayo. Ngako kwatalwa umntfwana lobalulekile. Kodvwa leyo ngulenye indzaba lesitawucoca ngayo.
Nehemiya tehluko 1-6.
Imibuto
- Ema-Israyeli ativa njani ngekutsi kwakute tindvonga letatigegeletele liJerusalema?
- Abengubani Nehemiya?
- Wawuyini umsebenti waNehemiya, futsi kungani wawubalulekile?
- Ngutiphi tindzaba letevisa Nehemiya buhlungu, futsi yini layenta?
- INkhosi Athazeksesi yawukhombisa njani umusa kuNehemiya?
- Kuze titsa tema-Israyeli tingawuvimbi umsebenti wekwakha, yini layenta nalayisho Nehemiya?
Imibuto leyengetiwe
- Fundza Nehemiya 1:4-6 kanye na-2:1-20.
Nehemiya wasifuna njani sicondziso lesivela kuJehova? (Neh. 2:4, 5; Rom. 12:12; 1 Phet. 4:7)
- Fundza Nehemiya 3:3-5.
Labadzala netinceku letisebentako bangafundzani kuloko lokwentiwa baseThekhowa ‘nemadvodza akhona lahloniphekile’? (Neh. 3:5, 27; 2 Thes. 3:7-10; 1 Phet. 5:5)
- Fundza Nehemiya 4:1-23.
Yini leyakhutsata ema-Israyeli kutsi achubeke nekwakha nakuba abephikiswa kabuhlungu? (Neh. 4:6, 8, 9; Hla. 50:15; Isa. 65:13, 14)
Sibonelo sema-Israyeli sisikhutsata kanjani lamuhla?
- Fundza Nehemiya 6:15.
Lokutsi tindvonga tase Jerusalema tacedvwa kwakhiwa ngetinyanga letimbili, kusikhombisani ngemandla elukholo? (Hla. 56:3, 4; Mat. 17:20; 19:26)


text:
SICONGOSEKULINDZA (LESISIFUNDZA EMIHLANGANWENI YETFU) FEBRUARY 2015
Lomagazini unetihloko letitawufundvwa nga-April 6 kuya kuMay 3, 2015.
Lingisa Jesu Ngekutfobeka Kwakhe Nangemusa Wakhe
1 Phetro 2:21 usiyala kutsi silandzele tinyatselo taJesu edvute. Nanobe sinesono, singawulingisa njani umusa nekutfobeka kwaJesu?
Lingisa Jesu Ngesibindzi Sakhe Nangekucondza Kwakhe
Nasifundza tintfo letibhalwe eBhayibhelini singakhona kwati kutsi Jesu unjani. Cabanga ngendlela lesingatilandzela ngayo tinyatselo takhe endzabeni yekuba nesibindzi nekucondza.
Indlela Tive Letalungiselelwa Ngayo Kutsi ‘Tifundze NgaJehova’
EmaKhristu angelikhulu lekucala aphumelela ngelizinga lelingakanani ekushumayeleni tindzaba letimnandzi? Yini lokungenteka yenta kushumayela kwaba melula ngelikhulu lekucala nakucatsaniswa nalesinye sikhatsi emlandvweni?
Jehova Ucondzisa Umsebenti Wetfu Wekushumayela Lowentiwa Emhlabeni Wonkhe
Ngutiphi tintfo letenteke esikhatsini salamuhla letisite tinceku taJehova kutsi tishumayele tindzaba letimnandzi emhlabeni wonkhe?
Sipho Lebebangakasilindzeli EJapan
EJapan, kwakhululwa incwadzi lensha lenesihloko lesitsi ‘The Bible
Hlale Uwukhutsalele Umsebenti Wekushumayela
Siyati kutsi kushumayela tindzaba letimnandzi kungumsebenti lobalulekile lesingawenta lamuhla. Singayilondvolota njani inkhutsalo emsebentini webuKhristu futsi singayikhulisa njani?


text:
Unamuphi Umbono Ngelikusasa?
Engabe umhlaba lesiphila kuwo . . .
utawuhlala unjengoba unjena yini?
utawuba mubi nakakhulu?
utawuba kahle?
LOKO LOKUSHIWO LIBHAYIBHELI
“Nkulunkulu . . . uyakwesula tonkhe tinyembeti emehlweni abo, sekuyawubate kufa, nekulila, nekukhala, nebuhlungu, ngobe kwakucala sekwendlulile.”—Sembulo 21:3, 4.
INDLELA LESETSEMBISO LESINGENTA KUPHILA KWAKHO KUBE NCONO NGAYO
Umsebenti lonemphumelelo nalowenetisako.—Isaya 65:21-23.
Kugula noma kuhlupheka kwanome nguluphi luhlobo kuyophela.—Isaya 25:8; 33:24.
Kujabulela kuphila lokungapheli sinemindeni yetfu kanye nebangani.—Tihlabelelo 37:11, 29.
SINGAKWETSEMBA MBAMBA YINI LOKO LOKUSHIWO LIBHAYIBHELI?
Yebo singakwetsemba, ngenca yetizatfu lokungenani letimbili:
Nkulunkulu angakhona kufeza lesetsembiso. EBhayibhelini nguNkulunkulu Jehova kuphela lobitwa ngekutsi ‘nguSomandla,’ ngenca yekutsi unemandla langalinganiseki. (Sembulo 15:3) Ngaleso sizatfu, angeke ehluleke nakancane kufeza setsembiso sakhe sekugucula lomhlaba wetfu ube yindzawo lekahle. Njengobe liBhayibheli lisho, “kuNkulunkulu konkhe kungenteka.”—Matewu 19:26.
Nkulunkulu uyafisa kufeza lesetsembiso. Sibonelo saloko kutsi Jehova ‘uyafisa’ kuphindze avuse labo labafile.—Jobe 14:14, 15.
LiBhayibheli liphindze lisitjele kutsi iNdvodzana yaNkulunkulu, Jesu, yelapha labagulako. Beyikwentelani loko? Kungobe beyifisa kwenta njalo. (Makho 1:40, 41) Sifiso saJesu sekusita labahluphekile sakhombisa kutsi unesimilo lesinjengeseYise.—John 14:9.
Ngako singaciniseka kutsi bobabili, Jehova naJesu bafuna kusisita kutsi sibe nelikusasa lelijabulisako.—Tihlabelelo 72:12-14; 145:16; 2 Phetro 3:9.
LESINGACABANGA NGAKO
Nkulunkulu utawugucula njani lomhlaba, ube yindzawo lekahle?
LiBhayibheli liyawuphendvula loyo mbuto kuMATEWU 6:9, 10 nakuDANYELA 2:44.


text:
Indzaba 114: Kuphela Kwabo Bonkhe Bubi
YINI loyibonako kulesitfombe? Libutfo leligibele emahhashi lamhlophe. Kodvwa ase ubukisise kutsi lichamuka kuphi. Lamahhashi ayagijima achamuka ezulwini ngelifu. Akhona yini emahhashi ezulwini?
Cha, lawa akusiwo emahhashi sibili. Sikwati loku ngoba emahhashi ngeke akwati kugijima emafini, angitsi? Kodvwa liBhayibheli liyakhuluma ngemahhashi lasezulwini. Uyati kutsi kungani likhuluma ngawo?
Kungenca yekutsi emahhashi abesetjentiswa kakhulu nakuyoliwa timphi. LiBhayibheli lisitjela ngebantfu labagibele emahhashi lasuka ezulwini, kute lisitjengise kutsi Nkulunkulu unemphi latayilwa nebantfu emhlabeni. Uyati kutsi lendzawo yalemphi ibitwa ngekutsini? I-Amagedoni. Lemphi itawucedza bonkhe bubi emhlabeni.
Jesu Nguye lotawube ahola ekulweni kulemphi e-Amagedoni. Khumbula, kutsi Jesu wakhetfwa nguJehova kutsi abe yinkhosi yahulumende Wakhe. Kungako Jesu afake lomchele wemakhosi enhloko yakhe. Lenkemba ikhombisa kutsi utawubulala tonkhe titsa taNkulunkulu. Kufanele kusimangalise yini kutsi Nkulunkulu utawubhubhisa bonkhe bantfu lababi?
Ase ubuke emuva eNdzabeni 10. Ubonani lapho? Ubona Zamcolo lomkhulu lowabhubhisa bantfu lababi. Ngubani lowabangela loZamcolo? NguNkulunkulu Jehova. Phindze ubuke iNdzaba 15. Kwentekani lapho? ISodoma neGomora ibhujiswa ngemlilo lowatfunyelwa nguJehova.
Vula iNdzaba 33. Uyabona kutsi kwentekani kulamahhashi, nakuletincola temphi temaGibhithe? Ngubani lowabangela lamanti kutsi abambonye? NguJehova. Wakwenta loku kuze avikele bantfu bakhe. Buka iNdzaba 76. Utawubona kuyo kutsi Jehova waphindze wavumela ema-Israyeli kutsi abhujiswe ngenca yebubi bawo.
Ngako, akukafanele kusimangalise kutsi Jehova utawutfumela emabutfo akhe asezulwini kutsi atewucedza bonkhe bubi lobusemhlabeni. Kodvwa asewucabange kutsi loko kuyosho kutsini. Vula likhasi lelilandzelako ubone.
Sembulo 16:16; 19:11-16.
Imibuto
- Kungani liBhayibheli likhuluma ngemahhashi lasezulwini?
- Ibitwa ngekutsini lemphi yaNkulunkulu latayilwa nebantfu lababi emhlabeni, futsi iyini injongo yayo?
- Kulesitfombe, ngubani lotawuhola kulemphi, futsi kungani afake umchele enhloko yakhe, lesikhali lasiphetse sisho kutsini?
- Nasibuka lesikufundzile eNdzabeni 10, 15, na-33 kungani kufanele singamangali kutsi Nkulunkulu utawubhubhisa bantfu lababi?
- INdzaba 36, na-76 isikhombisa kanjani kutsi Nkulunkulu utawubhubhisa lababi ngisho nobe batenta labakhulekela yena?
Imibuto leyengetiwe
- Fundza Sembulo 19:11-16.
ImiBhalo ikucacisa njani kutsi Jesu Khristu nguye umgibeli welihhashi lelimhlophe? (Semb. 1:5; 3: 14; 19:11; Isa. 11:4)
Ingati lefatwe engutjeni yaJesu yangephandle ikukhombisa kanjani kutsi uyoncoba ngalokuphelele? (Semb. 14:18-20; 19:13; Isa. 63:1-6)
Bobani lokungenteka basebutfweni lelilandzela Jesu njengoba asehhashini lakhe lelimhlophe? (Semb. 12:7; 19:14; Mat. 25:31, 32)


text:
SiSwati
siSwati (Isiswazi, Phuthi, Siswati, Siswazi, Swati, Swazi, Tekela, Tekeza, Thithiza, Yeyeza), lulwimi, lwemndeni wetilwimi tesi Nguni.
Lokucuketfwe
Emave lapho siSwati sisemtsetfweni khona[hlela | edit source]
khulunywa kwesiSwati[hlela | edit source]
1.706.924 bantfu labakhulúma siSwati:
- 1.013.193 baseNingizimu afrikha (1996).
- 650.000 baseSwatini (1993).
- 43.000 baseLusutfu (2002).
- 731 basMozambikhi (1980).
Kwakheka kwesiSwati[hlela | edit source]
Babhali nabahlahlela siSwati basehlukanisa ngalendlela:
- Luhlelo
Luhlelo lumayelana nekwakhiwa kwemisho kanye nemabito esiSwati.lapha kubukwaTingcetu tenkhulumo kanye nemitsetfo yato kute tente umusho lohlelekile wesiSwati.
- Imibhalo
Lapha kubukwa siSwati lesibhaliwe njengetinkondlo,tindzaba letimfishane, emanoveli, ema-Eseyikanye nemidlaloleyalhukene njengeyaseS'teji neyabomabonakhashane. Lokunye lokubukwako yindlela yekubhala lehlelekile nekusebentisa lulwimi lolungilo njengemabito enhlonipho kanye newemdzabu.
- Kusetjtentiswa kwelulwimi
Lesigaba ngiso lesinotsisa siSwati lapha kubukwa indleal lelungile yekusebentisa siSwati.
ISO[hlela | edit source]
- ISO 639-1: ss.
- ISO 639-2: ssw.
- ISO 639-3: ssw.
Kúfúna[hlela | edit source]
Kúbópha[hlela | edit source]
- siSwati Ethnologue iwebhusayithi (síNgísi).
- siSwati PanAfrican L10n iwebhusayithi (síNgísi).
- siSwati - síNgísi síchazamagâma.


text:
Indzaba 34: Luhlobo Lolusha Lwekudla
UNGASHO yini kutsi labantfu babutsani lapha emhlabatsini? Kufanana nesitfwatfwa. Kumhlophe futsi kucolisakele. Kodvwa akusiso sitfwatfwa, kungulokutsite lokudliwako.
Sekwendlule inyanga leyodvwa-vo ema-Israyeli ahambile eGibhithe, efika ahlala ehlane. Kuncane kudla lokumilako lapho, ngako ema-Israyeli akhonona atsi: ‘Sifisa kutsi ngabe Jehova wamane wasibulalela khona le eGibhithe. Ngoba phela lapho sasitfola konkhe kudla lesikufunako.’
Ngako Jehova watsi: ‘Ngitanehlisela sinkhwa lesivela ezulwini.’ Wavele wenta njalo. Ngakusasa ema-Israyeli nawabona lentfo lemhlophe lebeyigcwele emhlabatsini, abutana atsi: ‘Yini lena?’
Mosi watsi kuwo: ‘Sinkhwa lenisiphiwe nguJehova kutsi nisidle.’ Bantfu bebasibita ngekutsi yiMANA. Sasinambitseka njengemakhekhe lentiwe ngeluju.
Waphindze watsi: ‘Ngulowo nalowo akatibutsele loko langakudla.’ Njalo nje ekuseni ema-Israyeli abebutsa lemana. Emini naselishisa lilanga, lemana lesele emhlabatsini yayincibilika.
Watsi futsi: ‘Akubete loshiyela likusasa lokudla.’ Kodvwa lamanye ema-Israyeli awalalelanga. Uyati yini kutsi kwentekani? Ngakusasa lemana lebeyisele yayigcwele tibungu futsi seyicala kunuka bumunyu.
Kwakunelilanga linye evikini lapho Jehova atsi babutse imana yemalanga lamabili. Lelo kwakulilanga lesitfupha. Jehova watsi abayigcine lenye kuze bayidle ngelilanga lelilandzelako, ngoba abengeke akwehlise kudla ngelilanga lesikhombisa. Batsi nabayigcinela lilanga lesikhombisa imana yabo, ayibanga nato tibungu futsi ayizange inuke. Kwakusimanga leso!
Yokhe leminyaka ema-Israyeli layihlala ehlane, Jehova abewondla ngemana.
Eksodusi 16:1-36; Numeri 11:7-9; Joshuwa 5:10-12.
Imibuto
- Kulesitfombe labantfu babutsani lapha emhlabatsini?
- Ngumuphi umyalo Mosi lawunika bantfu mayelana nekubutsa imana?
- Jehova watjela bantfu kutsi benteni ngelilanga lesitfupha, futsi kungani akusho loko?
- Ngusiphi simangaliso Jehova lasenta ngalesikhatsi bantfu bagcina imana yabo bayigcinela lilanga lesikhombisa?
- Jehova wondla bantfu ngemana sikhatsi lesingakanani?
Imibuto leyengetiwe
- Fundza Eksodusi 16:1-36 kanye na-Numeri 11:7-9.
Eksodusi 16:8 ukhombisa kanjani kutsi kudzingeka sibahloniphe labo labamiswe nguNkulunkulu ebandleni lebuKhristu? (Heb. 13:17)
Ngalesikhatsi asehlane, ema-Israyeli abekhunjutwa kanjani onkhe malanga kutsi kufanele atsembele kuJehova? (Eks. 16:14-16, 35; Dut. 8:2, 3)
Jesu watsi imana yayifanekisela ini, futsi tsine sizuza kanjani ‘kulesinkhwa lesivela ezulwini’? (Joh. 6:31-35, 40)
- Fundza Joshuwa 5:10-12.
Ema-Israyeli adla imana iminyaka lemingakhi, futsi loku kwawavivinya kanjani, tsine-ke sitfola siphi sifundvo kulendzaba? (Eks. 16:35; Num. 11:4-6; 1 Khor. 10:10, 11)


text:
Bomagazini Sicongosekulindza ne-Awake!
Bomagazini betfu labasekelwe eBhayibhelini longatitsatsela bona batfolakala ngetilwimi letingetulu kwa-200, lokuhlanganisa netilwimi tetandla. Sicongosekulindza sisikhombisa kubaluleka kwetintfo letenteka emhlabeni letigcwalisa tiphrofetho teliBhayibheli. Sidvudvuta bantfu ngetindzaba letimnandzi teMbuso waNkulunkulu siphindze sikhutsate kukholwa nguJesu Khristu. I-Awake! isikhombisa indlela yekucinisela etinkingeni talamuhla iphindze isente sitetsembe tetsembiso teMdali letimayelana nemhlaba lomusha lonekuthula nekuphepha.Khetsa lulwimi ebhokisini lwetilwimi, bese uchafata Cinga kute ubone labomagazini kanye netindlela longabavula ngayo ngalololwimi.


text:
‘Kuphila Ngekukholwa, Hhayi Ngekubona’
Libutfo lemaRoma lakuhocisa kutungeletela iJerusalema. Imindeni lemibili yemaKhristu yabhekana nesincumo lesimatima. Beyitamlalela yini Jesu ngekuyishiya ngalokuphelele indzawo lebeseyiyitayele? Sincumo sayo besisho kuphila nobe kufa kwayo. Le-video iveta tintfo letenteka eBhayibhelini letingumlandvo loliciniso. Kuze ivete loko lokwenteka mbamba, ineticephu lokuliwako kuto. Injongo yaleticephu ayisiko kugcamisa budlova kodvwa ikuveta loko emaKhristu angesikhatsi sebaphostoli labhekana nako.


text:
NUMSA supports Global Week of Action against the illegitimate and unelected King Mswati’s oligarchic regime
5 September 2011
Siyinhlangano yetisebenti teNational Union of Metalworkers of South Africa (Numsa) simemetela kutsi siyawusekela umkhosi we Global Week of Action on Swaziland locutjwa beSwaziland Democracy Campaign bakanye naletinye tinhlangano tetisebenti emhlabeni wonkhe jikelele. LeGlobal Week of Action lehlose kugcamisa tinkinga letikhona eSwatini kufanele isekelwe ngibo bonkhe balapha eNingizimu Afrika labahambisana nekulwela buncono benhlalakahle yebantfu, kwatise kutsi live lakaNgwane lingumakhelwane wetfu. Siyavelana nesive saseSwatini ngoba naso sasisekela ngetindlela letimbalwa nasiphiliseka kabuhlungu ngaphansi kwahulumende welubandlululo, pheceleti iApartheid. Lokubuhlungu kutsi hulumende wetfu lapha eNingizimu Afrika loholwa yi ANC utsetse sincumo lesibi ngekutsi avume kuboleka umholi welive laseSwatini, inkhosi Mswati wesitsatfu tinsambansamba temali. Kusobala kutsi lemali lengaka itawudliwa ngemagundvwane asebukhosini- iNgwenyama kanye nemakhosikati akhe, nebantfwa bakhe labahlala batitika ngemititilizo labatsandza kuyitsenga emaveni ekudula langesheya kwetilwandle.
Kantsi phela lemali kufanele kutsi ngabe isentjetiselwa kutsi ihlangabete tidzingo teluntfu njengekutsenga emaphilisi alabagulako etibhedlela kanye nekubhadala tisebenti tembuso.
Lesincumo sahulumende wetfu vele siyalumela lapha kitsi ngoba sisikhumbuta emavi aBabe Oliver Tambo lebengumongameli we ANC. Ngemnyaka wa 1984, mhla hulumende wase Mozambique asayinda sivumelwano nahulumende wemaBhunu, Tambo watsi, leso sento asikehlukeni nekutsi 'bomnaketfu nabodzadzewetfu beMzambiki sebakhe budlelwano nemphisi leyenyaywa bantfu bonkhe emhlabeni'. Kangako ke sicela kutsi i-ANC njengoba kungiyo lehola hulumende wetfu nelive letfu, ihocise lesincumo sekuboleka live lakaNgwane letigidzigidzi temali. i-ANC sibheke kutsi ilawule libhange lelikhulu leSouth African Reserve Bank kutsi lihocise tonkhe timali lekungenteka kutsi sevele tibhadelwe ngaphansi kwalesivumelwano sekuboleka live laseSwatini imali. Nangabe i-ANC ingakwenta loko, kungacinisa imitamo yekukhutsata kutsi live lakaNgwane nalo libuswe ngaphansi kwentsandvo yelinyenti, pheceleti iDemocracy. Etikwaloko, ngekuhocisa lesincumo, i-ANC ingatibuyesela sintfunti njengoba yateka kutsi itsembekile ngemisebenti yayo. SiyiNumsa sikhutsatsa eMaswati nawo kutsi angapheli mandla kepha atfole umdlandla ngaloku lokwentiwe bantfu be Tunisia nebe Egypt, labakhonile kumelana nebaholi babo lababaphetse ngensila. Sitsi kini Maswati nani yibambeni njalo nize nikhone kususa Mswati wesitsatfu esikhundleni, adedele umbuso wentsandvo yelinyenti. SiyiNumsa siyaphindza futsi, kutsi sicela tonkhe tinkapane talana eNingizimu Afrika letinemabhizimisi eSwatini kutsi tingasachubeki nekwenta ibhizimisi kulelaMswati ngoba nabachubeka kusho kutsi basekela kuphatfwa kabi kweMaswati kanye nalabafuna intsandvo yelinyenti njengePUDEMO.
Contact:
Castro Ngobese, Numsa National Spokesperson – 073 299 1595
Source
Numsa Press Release


text:
SEHLUKO SESIHLANU
Sihlengo—Sipho SaNkulunkulu Lesikhulu Kunato Tonkhe
Siyini sihlengo?
Salungiselelwa njani?
Singasho kutsini kuwe?
Ungabonisa njani kutsi uyasicaphela?
1, 2. (a) Kunini lapho sipho siba ngulesibaluleke kakhulu kuwe? (b) Kungani sitsi sihlengo sipho lesiligugu kunato tonkhe longahle utitfole?
NGUSIPHI sipho lesikhulu lowake wasitfola? Sipho akudzingeki kutsi sibe ngulesidulile kute sibe ngulesibalulekile. Liciniso likutsi kubaluleka kwesipho akuyi ngekutsi sibita imali lengakanani. Kodvwa, nangabe sikujabulisa nobe silusito kuwe, sibaluleke kakhulu.
2 Kuto tonkhe tipho longafisa kutitfola, sinye kuphela lesibaluleke kakhulu kunato tonkhe. Sipho Nkulunkulu lasinike bantfu. Jehova usiphe tipho letinyenti, kodvwa sipho lesikhulu kunato tonkhe, ngumhlatjelo wesihlengo ngeNdvodzana yakhe, Jesu Khristu. (Matewu 20:28) Njengobe sitawubona kulesehluko, sihlengo sipho lesiligugu longahle usitfole, ngobe sitakuletsela injabulo lengenakuchazwa futsi senetise tidzingo takho letibalulekile. Sihlengo siyindlela lebaluleke kakhulu Jehova labonisa ngayo lutsandvo lanalo ngawe.
SIYINI SIHLENGO?
3. Siyini sihlengo, futsi yini lokudzingeka siyicondze kute sisemukele njengesipho lesiligugu?
3 Sihlengo siyindlela yaJehova yekukhulula nobe kusindzisa bantfu esonweni nasekufeni. (Efesu 1:7) Kute sicondze inchazelo yalemfundziso yeliBhayibheli, kudzingeka sicabange ngaloko lokwenteka ensimini yase-Edeni. Nangabe sesikucondza kutsi Adamu walahlekelwa yini ngalesikhatsi ona, sitawucondza kutsi kungani sihlengo sisipho lesiligugu kitsi.
4. Kuphila angumuntfu lote sono kwakusho kutsini nga-Adamu?
4 Ngalesikhatsi Jehova adala Adamu, wamnika sipho lesiligugu
5. Lisho kutsini liBhayibheli nalitsi Adamu wadalwa waba “ngumfanekiso waNkulunkulu”?
5 Adamu abedalwe ‘ngemfanekiso waNkulunkulu.’ (Genesisi 1:27) Loku kwakungasho kutsi Adamu abefanana naNkulunkulu ngekubukeka. Njengobe sifundzile eSehlukweni 1 salencwadzi, Jehova ungumoya longabonakali. (Johane 4:24) Jehova ute umtimba lofanana newetfu. Njengobe Adamu adalwa waba ngumfanekiso waNkulunkulu, loko kwakusho kutsi udalwe waba netimfanelo letifanana netaNkulunkulu, letifaka ekhatsi lutsandvo, kuhlakanipha, kulunga, kanye nemandla. Adamu abefanana naBabe wakhe nangalenye indlela lebalulekile, abetikhetsela loko abefuna kukwenta. Ngetulu kwaloko, Adamu abengafani nemshini lowenta loko lohlelelwe kutsi ukwente. Kunaloko, abetincumela yena, atikhetsela emkhatsini walokulungile nalokungakalungi. Kube wakhetsa kulalela Nkulunkulu, ngabe waphila phakadze emhlabeni loliPharadisi.
6. Ngesikhatsi Adamu angamlaleli Nkulunkulu, walahlekelwa yini, futsi intalelwane yakhe yatsintseka njani?
6 Kuyacaca kutsi ngalesikhatsi Adamu angamlaleli Nkulunkulu futsi atfola sigwebo sekufa, walahlekelwa kakhulu sibili. Sono sakhe samlahlekisela kuphila lokuncono kanye nato tonkhe tibusiso. (Genesisi 3:17-19) Kuyadzabukisa kutsi Adamu akazange atilahlekisele yena yedvwa kuphila lokuligugu, kodvwa wakulahlekisela nentalelwane yakhe. Livi laNkulunkulu litsi: “Sono sangena ngemuntfu munye [Adamu] emhlabeni, sangena nekufa, kufa kwase kwendlulela kubo bonkhe bantfu, njengobe bonkhe bonile.” (Roma 5:12) Sonkhe satfola lifa lelisono ku-Adamu. LiBhayibheli litsi ‘watitsengisa’ yena kanye nentalelwane yakhe ebugcilini besono nasekufeni. (Roma 7:14) Beselingekho litsemba nga-Adamu na-Eva ngobe bakhetsa ngemabomu kungamlaleli Nkulunkulu. Kutsiwani ngentalelwane yabo, lehlanganisa natsi?
7, 8. Ngutiphi tintfo letimbili letishiwo sihlengo?
7 Jehova wasindzisa bantfu ngekubalungiselela sihlengo. Siyini sihlengo? Sihlengo sisho tintfo letimbili. Kwekucala, sisho linani lelikhokhwako kute kukhululwe lotsite nobe uphindze utsenge lokutsite. Loku singase sikufananise nemali lekhokhwako kute kukhululwe siboshwa. Kwesibili, sihlengo nguloko lokumelwe kubhadalwe kute kube yinhlawulo yalokutsite. Loku kufanana nemali lekhokhwako kute kulungiswe umonakalo lowentekile. Nasi sibonelo: Nangabe umuntfu ente ingoti, kufanele akhokhe imali lelingana nemonakalo lowentekile.
8 Kungenteka njani kutsi kukhokhelwe inhlekelele lenkhulu Adamu lasifaka kuyo sonkhe, futsi sikhululwe ekubeni tigcila tesono kanye nekufa? Ase sifundze ngesihlengo Jehova lasilungiselela sona nekutsi singasho kutsini kuwe.
INDLELA JEHOVA LASILUNGISELELA NGAYO SIHLENGO
9. Ngulesinjani sihlengo lesasidzingeka?
9 Njengobe kwalahleka kuphila lokuphelele kwemuntfu, kute umuntfu longakapheleli lobengabuyisela loko kuphila. (Tihlabelelo 49:7, 8) Kwakudzingeka sihlengo lesilingana naloko lokwakulahlekile. Loku kuvumelana nesimiso sekulunga lokuphelele lesitfolakala eVini laNkulunkulu, lesitsi: “Kuphila ngekuphila.” (Dutheronomi 19:21) Yini-ke leyayingalingana nalelinani lalomuntfu lophelele, nobe kuphila lokwalahlwa ngu-Adamu? Kwakudzingeka lokunye kuphila kwemuntfu lophelele, ‘lokwakuyinhlawulo’ lehambelanako.
10. Jehova wasilungisela njani sihlengo?
10 Jehova wasilungisela njani sihlengo? Watfumela lenye yemadvodzana akhe laphelele langumoya kutsi italwe emhlabeni. Kodvwa Jehova akazange atfume nobe ngabe ngusiphi sidalwa semoya. Watfumela lesiligugu kakhulu kuye, iNdvodzana yakhe lekuphela kwayo. (1 Johane 4:9, 10) Ngekutitsandzela, leNdvodzana yashiya likhaya lakubo lasezulwini. (Filiphi 2:7) Njengobe sifundzile esehlukweni lesendlulile salencwadzi, Jehova wenta simangaliso nakendlulisela kuphila kweNdvodzana yakhe esibeletfweni saMariya. Ngemoya longcwele waNkulunkulu, Jesu watalwa angumuntfu lophelele, ete sono.
11. Umuntfu munye angaba njani sihlengo sebantfu labanyenti?
11 Umuntfu munye angaba njani sihlengo sebantfu labanyenti? Kwenteka njani kutsi bantfu labangaba tigidzi babe nesono kusukela ekucaleni? Khumbula kutsi ngesizatfu sekutsi wona, Adamu walahla intfo leligugu labenayo, kuphila lokuphelele. Abengeke akwati kukundlulisela kubantfwana bakhe. Kunaloko, abengandlulisela kubo sono nekufa. LiBhayibheli libita Jesu ngekutsi ‘ngu-Adamu wekugcina’ ngobe abenekuphila lokuphelele njengemuntfu futsi akazange one. (1 Khorinte 15:45) Kufanana nekutsi wangena esikhundleni sa-Adamu kute asisindzise. Ngekwenta kuphila kwakhe kube ngumhlatjelo, nobe ngekunikela ngekuphila kwakhe, nangekulalela Nkulunkulu ngendlela lephelele, Jesu abekhokhela sono sa-Adamu. Ngekwenta loko, Jesu abeniketa intalelwane ya-Adamu litsemba.
12. Yini leyayifakazelwa kuhlupheka kwaJesu?
12 LiBhayibheli likuchaza kabanti kuhlupheka Jesu lakubeketelela angakafi. Wabhanjabulwa kabuhlungu, wabetselwa ngesibhuku, futsi wafa kabuhlungu elugodvweni lwekuhlushwa. (Johane 19:1, 16-18, 30; fundza Sandzisanchazo, emakhasini 204-6) Kungani kwakudzingeka kutsi Jesu ahlupheke kangaka? Kulesinye sehluko salencwadzi, sitawubona kutsi Sathane wakungabata kutsi bakhona bantfu labangahlala betsembekile kuJehova ngisho nobe balingwa. Ngekucinisela ngisho nobe ahlupheka kakhulu, Jesu wakuphendvula ngendlela lencono kakhulu lokungabata kwaSathane. Wabonisa kutsi umuntfu lophelele lonenkhululeko yekutikhetsela, angahlala acotfo ngendlela lephelele kuNkulunkulu ngisho nobe Develi angentani. Kufanele kutsi Jehova wajabula kakhulu ngekwetsembeka kweNdvodzana yakhe letsandzekako!
13. Sakhokhwa njani sihlengo?
13 Sakhokhwa njani sihlengo? Ngelilanga lesi-14 lenyanga yemaJuda lebitwa ngekutsi nguNisan, ngemnyaka wa-33 C.E., Jehova wavumela iNdvodzana yakhe lephelele futsi lengenasono kutsi ibulawe. Ngako-ke, Jesu wanikela ngekuphila kwakhe lokuphelele njengemuntfu “kwaba kanye kwenela.” (Hebheru 10:10) Ngelilanga lesitsatfu Jesu afile, Jehova wamvusela ekuphileni kwemoya. Ezulwini, Jesu waniketa Nkulunkulu linani lekuphila kwakhe lokuphelele njengemuntfu lokwaba ngumhlatjelo wekuhlenga intalelwane ya-Adamu. (Hebheru 9:24) Jehova walemukela lelinani lemhlatjelo waJesu njengesihlengo lesasidzingeka kute kukhululwe bantfu ekugcilatweni sono nekufa.
LOKO LOKUNGAHLE KUSHIWO SIHLENGO KUWE
14, 15. Kute ‘sitsetselelwe tono tetfu,’ kufanele senteni?
14 Nanobe sitoni, singajabulela tibusiso letingeke tilinganiswe ngesizatfu sesihlengo. Ase sicoce ngaletinye tinzuzo tanyalo naleto tesikhatsi lesitako talesipho lesikhulu lesivela kuNkulunkulu.
15 Kutsetselelwa kwetono. Ngekutsi sazuza kungapheleli, sizabalaza kamatima kute sente lokuhle. Sonkhe siyona ngekukhuluma nobe ngekwenta. Kodvwa ngemhlatjelo waJesu wesihlengo, ‘singatsetselelwa tono tetfu.’ (Kholose 1:13, 14) Kute sitfole loko kutsetselelwa, kufanele siphendvuke ngalokuphelele. Ngekutfobeka, kufanele sicele intsetselelo kuJehova ngesisekelo selukholo lwetfu emhlatjelweni wesihlengo weNdvodzana yakhe.
16. Yini lesenta sikwati kukhonta Nkulunkulu nganembeza lohlobile, futsi ubaluleke ngani nembeza lonjalo?
16 Nembeza lohlobile kuNkulunkulu. Nembeza lonelicala ungasenta melula kutsi siphelelwe litsemba futsi usente sitive singesilutfo. Nobe kunjalo, ngentsetselelo letfolakala ngesihlengo, Jehova wenta kutsi sikwati kumkhonta kahle ngisho nobe sinesono. (Hebheru 9:13, 14) Loku kwenta kutsi sibe nenkhululeko yekukhuluma naye. Ngako-ke, singakwati kukhuluma naJehova ngemthandazo sikhululekile. (Hebheru 4:14-16) Kuba nanembeza lohlobile kusinika kuthula kwengcondvo, futsi kusenta sitive sijabulile.
17. Ngutiphi tibusiso lesitatitfola ngekutsi Jesu wasifela?
17 Litsemba lekuphila phakadze epharadisi emhlabeni. Umbhalo wabaseRoma 6:23 utsi, “Inkhokhelo yesono kufa.” Lona lelo vesi lichubeka litsi, “Kodvwa sipho semusa saNkulunkulu sikuphila lokuphakadze ngaKhristu Jesu iNkhosi yetfu.” ESehlukweni 3 salencwadzi, sifundze ngetibusiso teliPharadisi lasemhlabeni lelitako. (Sembulo 21:3, 4) Tonkhe leto tibusiso, kufaka ekhatsi kuphila phakadze sinemphilo lephelele, siyotitfola ngobe Jesu wasifela. Kute sititfole letibusiso, kudzingeka sibonise kubonga ngalesipho sesihlengo.
UNGABONISA NJANI KUTSI UYASICAPHELA SIHLENGO?
18. Kungani kufanele simbonge Jehova ngekusilungisela sihlengo?
18 Kungani kufanele simbonge kusuke enhlitiyweni Jehova ngekusilungiselela sihlengo? Phela sipho siba ngulesibalulekile nangabe loyo lokuphe sona kudzingeke kutsi adzele sikhatsi sakhe, emandla, nobe aze angene nasetindlekweni kute asitfole. Sijabula kakhulu nangabe sibona kutsi lesipho sikhombisa lutsandvo lolukhulu lwaloyo lesivela kuye. Sihlengo sisipho lesitendlula tonkhe lesingaticabanga, ngobe Nkulunkulu wanikela ngalokukhulu kakhulu ngaso. Johane 3:16 utsi: “Nkulunkulu walitsandza live kakhulu kangangekutsi wadzimate wanikela ngeNdvodzana yakhe lekukuphela kwayo.” Sihlengo siyindlela lehamba embili Jehova lakhombise ngayo kutsi uyasitsandza. Siphindze sibonise nelutsandvo lwaJesu, ngobe watinikela ngekutitsandzela atinikelela tsine. (Johane 15:13) Sipho sesihlengo kufanele sisicinisekise kutsi Jehova kanye neNdvodzana yakhe batsandza umuntfu ngamunye.
19, 20. Ungakukhombisa njani kubonga ngesipho sesihlengo lesivela kuNkulunkulu?
19 Ungabonisa njani kutsi uyabonga ngesipho sesihlengo lesivela kuNkulunkulu? Kwekucala, yati kabanti ngeMuphi Lomkhulu, longuJehova. (Johane 17:3) Kufundza liBhayibheli ngelusito lwalencwadzi kungakusita wente loko. Njengobe uchubeka wati kabanti ngaJehova, lutsandvo lwakho ngaye luyoba lukhulu. Lolo tsandvo luyokwenta ufune kumjabulisa.
20 Bani nekukholwa emhlatjelweni waJesu wesihlengo. Mayelana naJesu, kutsiwa: “Lokholwa yiNdvodzana, unekuphila lokuphakadze.” (Johane 3:36) Singakubonisa njani kukholwa kuJesu? Kukholwa lokunjalo akuboniswa nguloko lesikushoko nje kuphela. Jakobe 2:26 utsi: “Kukholwa nakute imisebenti kufile.” Kukholwa lokungiko sibili kufakazelwa ‘ngimisebenti,’ lokusho kutsi, ngetento tetfu. Lenye indlela lesikhombisa ngayo kukholwa kuJesu, kwenta konkhe lokusemandleni etfu kutsi simjabulise, hhayi ngalesikushoko nje kuphela kodvwa nangaloko lesikwentako.
21, 22. (a) Kungani kumelwe sibekhona minyaka yonkhe eSidlweni seNkhosi Sakusihlwa? (b) Sitawufundza ngani eSehlukweni 6 kanye na-7?
21 Bani khona minyaka yonkhe emkhosini weSidlo seNkhosi Sakusihlwa. Ngebusuku baNisan 14, 33 C.E., Jesu wacala umkhosi lobalulekile liBhayibheli leliwubita ngekutsi ‘sidlo seNkhosi sakusihlwa.’ (1 Khorinte 11:20; Matewu 26:26-28) Lomkhosi uphindze ubitwe ngekutsi Sikhumbuto sekufa kwaKhristu. Jesu wawucala kute usite baphostoli bakhe kanye nawo onkhe emaKhristu eliciniso lalandzela ngemuva kwabo kutsi akhumbule kufa kwakhe angumuntfu lophelele, nangekunikela ngekuphila kwakhe kube sihlengo. Mayelana nalomkhosi, Jesu watsi: “Yentani loku kuze kube sikhumbuto ngami.” (Lukha 22:19) Kukhumbula, lomkhosi weSikhumbuto kusikhumbuta ngelutsandvo Jehova naJesu labasibonisa lona mayelana nesihlengo. Sibonisa kubonga ngesihlengo ngekutsi sibe khona minyaka yonkhe eSikhumbutweni sekufa kwaJesu. *
22 Lilungiselelo laJehova lesihlengo, lisipho vele lesingeke sicatsaniswe. (2 Khorinte 9:14, 15) Lesipho lesiligugu singasita ngisho nalabafile. Tehluko 6 kanye na-7 titayichaza lendzaba.
^ sig. 21 Kute utfole lwati lolunyenti mayelana neSidlo seNkhosi Sakusihlwa, fundza Sandzisanchazo emakhasini 206-8.


text:
Sibobani Tsine BoFakazi BaJehova?
Sichamuka emakhulwini etinhlanga tebantfu futsi sikhuluma tilwimi letehlukahlukene kodvwa sihlanganiswa yimigomo lefananako. Ngetulu kwaloko, sifisa kudvumisa Jehova, Nkulunkulu lokukhulunywa ngaye eBhayibhelini longuMdali wetintfo tonkhe. Senta konkhe lokusemandleni etfu kute silingise Jesu Khristu futsi siyatigcabha ngekubitwa ngekutsi singemaKhristu. Sonkhe sisebentisa sikhatsi setfu sisita bantfu kutsi bafundze ngeliBhayibheli kanye neMbuso waNkulunkulu. Ngesizatfu sekutsi siyafakaza ngaNkulunkulu Jehova nobe sikhuluma ngaye nangeMbuso wakhe, satiwa ngekutsi siboFakazi BaJehova.
Ngena ku-Web site yetfu. Fundza liBhayibheli kule-Web site. Fundza kabanti ngatsi netinkholelo tetfu.


text:
Ungatsandza Yini Kwati Liciniso?
Liciniso leliphatselene nani? Liciniso leliphatselene nemibuto lemcoka bantfu labayibutako. Mhlawumbe nawe ike yakuhlupha imibuto lenjengale:
- Nkulunkulu unendzaba yini natsi vele?
- Imphi nekuhlupheka kuyoke kuphele yini?
- Kwentekani kubantfu nabafa?
- Likhona yini litsemba lelikhona ngalabafile?
- Ngingathandaza kanjani futsi ngiviwe nguNkulunkulu?
- Ngingayitfola kanjani injabulo ekuphileni?
Ungatifuna kuphi timphendvulo talemibuto? Uma ungaya emitatjeni yetincwadzi nobe etitolo letitsengisa tincwadzi, utawutfola tinkhulungwane tetincwadzi letitsi tinetimpendvulo kulemibuto. Kodvwa, kuvame kutsi tiphikisane. Letinye tivamise kubonakala tisebenta kwangalesosikhashana lokutsi masinyane bese tiphelelwa sikhatsi bese tiyabuyeketwa nobe kubhalwe letinye.
Kepha ke, kukhona yinye incwadzi lenetimpendvulo letitsembekile. Yincwadzi lengawakhulumi emanga. Jesu Khristu athandaza kuNkulunkulu watsi: “Livi lakho liliciniso.” (Johane 17:17) Lamuhla leloLivi silati ngekutsi liBhayibheli leliNgcwele. Emakhasini lalandzelako alelipheshana, utawutfola kafishane timphendvulo letikhanyako naleticinisile teliBhayibheli kulemibuto lengenhla.
Nkulunkulu Unendzaba Yini Natsi Vele?
LOKWENTA BANTFU BABUTE LOMBUTO: Siphila eveni leligcwele lunya nekungalungi. Tinkholo letinyenti tifundzisa kutsi kuhlupheka lokusivelelako kuyintsandvo yaNkulunkulu.
LOKUFUNDZISWA LIBHAYIBHELI: Nkulunkulu akake akubangele lokubi. Incwadzi yaJobe 34:10 itsi: “Akube khashane naNkulunkulu kuba ngumenti walokubi, kwenta bubi akube khashane naSomandla.” Nkulunkulu unenjongo lenhle ngebantu ngoba uyabatsandza. Kungako Jesu wasifundzisa kutsi sithandaze sitsi: “Babe wetfu losezulwini,…umbuso wakho awute. Intsandvo yakho ayentiwe emhlabeni, njengobe yentiwa ezulwini.” (Matewu 6:9, 10) Nkulunkulu unendzaba natsi, kangangekutsi uye wenta lokukhulu kuze aciniseke kutsi iyagcwaliseka lenjongo yakhe.—Johane 3:16.
Fundza futsi kuGenesisi 1:26-28; Jakobe 1:13; na 1 Phetro 5:6, 7.
Imphi Nekuhlupheka Kuyoke Kuphele Yini?
LOKWENTA BANTFU BABUTE LOMBUTO: Timphi tichubeka tibulala emakhulukhulu langenakubalwa ebantfu. Sonkhe siyatsintseka ngekuhlupheka kwebantfu.
LOKUFUNDZISWA LIBHAYIBHELI: Nkulunkulu wabiketela sikhatsi lapho atakwenta kube nekuthula emhlabeni wonkhe. Ngephansi kweMbuso waNkulunkulu, lokungu hulumende wakhe wasezulwini, tive “tingeke tisaceceshelwa kulwa imphi.” Esikhundleni saloko, “tiyawukhandza tinkemba tato, titente tibe ngemakhuba.” (Isaya 2:4) Nkulunkulu uyophelisa konkhe kungalungi nekuhlupheka. LiBhayibheli liyatsembisa: “[Nkulunkulu] uyakwesula tonkhe tinyembeti emehlweni abo, sekuyawubate kufa, nekulila, nekukhala, nebuhlungu, ngobe kwakucala [lokuhlanganisa kungalungi nekuhlupheka lokukhona manje] sekwendlulile.”—Sembulo 21:3, 4.
Fundza futsi Tihlabelelo 37:10, 11; 46:9; na Mikha 4:1-4.
Kwentekani Kubantfu Nabafa?
LOKWENTA BANTFU BABUTE LOMBUTO: Tinkholo temave ngemave tifundzisa kutsi kukhona lokungekhatsi kumuntfu lokusindzako nakafa, kuchubeke kuphila. Labanye babambelele ekutseni labafile bangabalimata labaphilako nobe kutsi Nkulunkulu ujezisa lababi ngekubalahlela ekuhlushweni kwaphakadze esihogweni lesivutsa umlilo.
LOKUFUNDZISWA LIBHAYIBHELI: Nabantfu bafa bayaphela nya, bangabikhona. “Labafile abati lutfo,” kusho Umshumayeli 9:5. Njengoba labafile bangenakwati, bangenamiva, futsi bangeva lutfo ngeke bakwati kulimata—nobe kusita—labaphilako.—Tihlabelelo 146:3, 4, NW.
Fundza futsi kuGenesisi 3:19 neMshumayeli 9:6, 10.
Likhona Yini Litsemba Lelikhona Ngalabafile?
LOKWENTA BANTFU BABUTE LOMBUTO: Sifuna kuphila, futsi sikujabulele kuphila nalabo lesibatsandzako. Silangatelela kuphindze sibone lesibatsandzako labafile bavusiwe, size sitsi nasihlangana nemuntfu lekadze samgcina “kube nasekufeni kunje.”
LOKUFUNDZISWA LIBHAYIBHELI: Bantfu labanyenti labafile batawuvuswa. Jesu watsembisa kutsi ‘labasemathuneni bayawuvuka.’ (Johane 5:28, 29) Kuhambisana nenjongo yakhe yasekucaleni, Nkulunkulu uyobavusa ngemitimba yenyama bantfu kuze batfole litfuba lekuphila emhlabeni lolipharadisi. (Lukha 23:43) Lesikhatsi lesitako lesetsenjisiwe sihlanganisa nekuphila lokuphelele nalokuphakadze kubantfu labalalelako. LiBhayibheli litsi: “Labalungile bayawudla lifa lemhlaba, bahlale kulo kuze kube phakadze.”—Tihlabelelo 37:29.
Fundza futsi kuJobe 14:14, 15; Lukha 7:11-17; naku-Misebenti Yebaphostoli 24:15.
Ngingathandaza Kanjani Futsi Ngiviwe NguNkulunkulu?
LOKWENTA BANTFU BABUTE LOMBUTO: Cishe bantfu bato tonkhe tinkholo bayathandaza. Kodvwa labanyenti beva kungatsi imithandazo yabo ayiphendvulwa.
LOKUFUNDZISWA LIBHAYIBHELI: Jesu wasifundzisa kutsi sikubalekele kwenta imithandazo yetfu ibe njengesilandzelo. Watsi: “Nanithandazako, ningalibali [kuphindzaphindza tinto letifanako, NW].” (Matewu 6:7) Nangabe sifuna Nkulunkulu alalele imithandazo yetfu, kufanele sithandaze ngendlela levumelekako kuye. Kuze sente njalo, kudzingeka sifundze kutsi iyini intsandvo yaNkulunkulu bese sithandaza ngekuhambisana nayo. Incwadzi yaJohane wekuCala sehluko 5:14 ichaza kanje: “Nasicela lutfo kuNkulunkulu ngekwentsandvo yakhe, uyasiva.”
Fundza futsi Tihlabelelo 65:2; Johane 14:6, 14; na 1 Johane 3:22.
Ngingayitfola Kanjani Injabulo Ekuphileni?
LOKWENTA BANTFU BABUTE LOMBUTO: Bantfu labanyenti bakholelwa kutsi imali, ludvumo, nobe buhle kungabenta bajabule. Ngalesosizatfu baphishanekela letotintfo—lokuphumela ekudvumaleni kwabo ngekutsi injabulo ayitfolakali lapho.
LOKUFUNDZISWA LIBHAYIBHELI: Jesu waveta kutsi sikhiya senjabulo siyini lapho atsi: “Bayajabula labo labacaphela sidzingo sabo setintfo takamoya.” (Matewu 5:3, NW ) Injabulo mbamba ingatfolakala kuphela nangabe sitsatsa tinyatselo tekunakekela lesosidzingo setfu lesikhulu—sifiso sekwati Nkulunkulu nenjongo yakhe ngatsi. Lwati lolunjalo lutfolakala eBhayibhelini. Kwati lamaciniso laseBhayibhelini kungasisita sikwati kwehlukanisa tintfo letingutona tibalulekile netintfo letingakabaluleki. Kuvumela emaciniso eBhayibheli acondzise tincumo tetfu netento kuholela ekuphileni lokunenjongo kakhulu.—Lukha 11:28.
Fundza futsi Taga 3:5, 6, 13-18 na 1 Thimothi 6:9, 10.
Losandza kukufundza bekumane kukubuka kafishane timpendvulo teBhayibheli kulemibuto lesitfupha. Uyafuna yini kwati kabanti kunaloku lose ukufundzile? Nangabe ungulomunye wa “labacaphela sidzingo sabo setintfo takamoya” nakanjani uyafuna. Kungenteka kunemibuto lekucakako njengekutsi: ‘Uma Nkulunkulu anendzaba natsi, kungani umlandvo ugcwele bubi lobunyenti kangaka nekuhlupheka? Ngingayitfutfukisa kanjani imphilo yemndeni wami?’ LiBhayibheli liyiphendvula ngalokugcwele nangendlela leyenetisako lemibuto naleminye leminyenti.
Kepha ke, linyenti lebantfu lamuhla limatsintsanyawo kufundza liBhayibheli. Liyitsatsa njengencwadzi lendze lokumatima kuyicondza ngaletinye tikhatsi. Ungatsandza yini kwemukela lusito lwekutfola timphendvulo teliBhayibheli? BoFakazi baJehova banemathuluzi lamabili langakusita.
Lekucala, yincwadzi letsi What Does the Bible Really Teach? leyentelwe kusita bantfu labamatasa kutsi bahlole timphendvulo letikhanyako emibutweni lemcoka. Lithuluzi lesibili luhlelo lwesifundvo seliBhayibheli sasekhaya samahhala. Fakazi waJehova endzaweni lokuyo futsi lofanelekela kufundzisa liBhayibheli angeta emtini wakho, nobe lenye indzawo lelungele wena, abenesikhatsi acoca nawe liviki neliviki ngeliBhayibheli ngaphandle kwekukubhadalisa. Tigidzi tebantfu emhlabeni wonkhe tisitakele ngaloluhlelo. Labanyenti babo bafike kulesiphetfo lesijabulisako: “Ngilitfolile liciniso!”
Kute umcebo lomkhulu lowengca lo longatfolakala. Liciniso leBhayibheli lisikhulula ekukholelweni eteni, ekudidekeni nasekwesabeni lokucedzana emandla. Lisiniketa litsemba, injongo kanye nenjabulo. Jesu watsi: “Niyawulati liciniso, neliciniso liyawunikhulula.”—Johane 8:32.


text:
Kungani BoFakazi BaJehova Bangasisebentisi Siphambano Nabakhonta Nkulunkulu?
Bantfu labanyenti batsatsa siphambano njengeluphawu emaKhristu labonakala ngalo emhlabeni wonkhe. Nanobe boFakazi BaJehova bangemaKhristu, abasisebentisi siphambano nabakhonta Nkulunkulu. Yini leyenta bangasisebentisi?
Lesinye sizatfu kutsi liBhayibheli litsi Jesu akazange afele esiphambanweni, kodvwa wafela elugodvweni. Ngetulu kwaloko, liBhayibheli lecwayisa emaKhristu kutsi ‘abalekele kukhonta tithico,’ lokusho kungasebentisi siphambano nawakhonta Nkulunkulu.
Lokunye lokubalulekile kutsi Jesu watsi: “Nanitsandzanako, bonkhe bantfu bayawunati kutsi nibafundzi bami.” (Johane 13:34, 35) Ngaleyo ndlela, Jesu waveta kutsi kutidzela nekutsandzana ngiko lobekutawuba luphawu lwebalandzeli bakhe beliciniso, hhayi siphambano nome lenye intfo.


text:
Utfole kucolelwa ngikumukela kanjani kucolelwa kuNkulunkulu?
Umbuto: Utfole kucolelwa ngikumukela kanjani kucolelwa kuNkulunkulu?
Impendvulo: Imisebenti yebaphostoli 13:38 utsi ngakho-ke bazalwane bami, ngifuna nati kutsi nag Jesu kucolelwa kwetono kumenyetelwa kini”
Yini kucolelwa futsi yindzaba ngikudzinga?
Ligama “ kucolela”kushokucima lapho bekubhalwe khona kuhlobe, kukhohlwa, kucisha sikweledi lapho sona lomunye, sifunisisa kucolelwa kute budlelwane bubuyiselwe kucolelwa akuniketwa ngobe umuntfu kufanele acolelwe. Akekho lofanele kucolelwa. Kucolelwa kukwenta kwelutsandvo, kwemusa nesihawu. Kucolela kusi ncumo sekutsi ungabambeli muntfu lutfo kunobe ngabe yini lebayentile kuwe
Libhayibheli lisitjela kutsi sonkhe siyadzinga kucolelwa ngu Nkulunkulu. Sonkhe sonile. Umshumayeli 7:20 umemetela kutsi “ akukho muntfu emhlabeni lowenta lokulungile futsi angoni ( 1 John 1:8) utsi, “ nangabe sitsi asinasono, sisento sekuhlubuka kuNkulunkulu ( sihlabelelo51:4) ngekwemphumela sidzinga kakhulu kucolelwa nangabe tono tetfu tingakacolelwa sitawucitsa ingunaphakadze yonkhe sihlupheka ngenca yetono tetfu ?( Mathewu 25:46, Johane 3:36)
Kucolelwa- ngikutfola kanjani?
Kuyabongeka nkulunkulu unelutsndvo nemusa- ulangatelela kusicolela tono tetfu (2 Pethru 3:9) usitjela kutsi, uyakubeketelela, angafuni kutsi namunye abhubhe, kodvwa wonkhe muntfu ete ensindzisweni” Nkulunkulu ulangatelela kusicolela, ngaleso sizatfu, waniketela kutsi sitawucolelwa.
Sijeziso lesilungile ngetono tetfu kufa . incenye yekucala ( Baseroma 6: 23) utsi ngobe inkokhelo yesono kufa…. “ kufa lokungunaphakadze ngiko lesikusebentele ngetono tetfu. Nkulunkulu tikwelicebo lakhe lelihle weta waba ngumuntfu – Jesu Khrestu ( Johane 1:1-14) Jesu wafa esiphambanweni, atsatsa sijeziso lebesifanele tsine – kufa(2 basekorinte 5:21) usifundzisa kutsi, Nkulunkulu wenta lobekengenasono waba sono ngenca yetfu , kute kutsi kuye, singaba kulunga kwaNkulunkulu, kufa kwa Jesu kwaniketela kucolelwa kwemhlaba wonkhe (1 John 2:2) umemetela kutsi” ungumnikelo wekucolelwa kwetono teftu kuphela kodvwa netemhlaba wonkhe “ Jesu wavuka kulabafile, wamemetela kuncoba kwakhe ngetulu kwesono nekufa (1 basekhorinte 15: 1-28) bonga nkulunkulu, ngekufa nangekuvuka kwa Jesu Khrestu, incenye yesibili yebaseroma 6:23,iliciniso” kodvwa siphon saNkulunkulu sikuphila lokuphakadze ngaJesu Khrestu inkhosi yetfu”
Ngabe uyafuna tono takho ticolelwe? Utivela unesikolotane nemuva wekutsi angeke uphunyuke? Kucolelwa kwetono takho kukhona nagabe angbeka kukholwa kwasho kuJesu Khrestu njengemsindzisi wakho ( BaseEfesu 1:7) utsi, “ kuye sinekuhlengwa ngengati yakhe, nekucolelwa kwetono, ngekuya kwencebo yemusa wa Nkulunkulu” Jesu walikhokhela licala letfu, kutenatsi sicolelwe konkhe lekufanele ukwente kucela Nkulunkulu akucolele nga Jesu, ukholelwa kutsi Jesu wafa kute akhokhele kucolelwa kwakho nekutsi utakucolela ( Johane 3:16-17) uphetse umbiko lomangalisako, “ ngobe Nkulunkulu walitsandza live wate wanikela ngendvodzana yakhe leyodvwa abe nekuphila lokuphakadze ngobe Nkulunkulu akakatfumeli indvodzana yakhe kutsi itewulahla live kodvwa kusindzisa live ngayo”
Kucolelwa- ngabe kumalula kanjalo nje?
Yebo, kulula kanjalo nje! Angeke ukusebentele kucolelwa nguNkulunkulu. Angeke ukukhokhele kucolelwa nguNkulunkulu.
Usitsatsile sincumo ngaKhristu ngaloku ukufundzile? Numa kunjalo, cafata ku "ngimamukelile Khristu lamuhla" ngaphansi.
Utfole kucolelwa ngikumukela kanjani kucolelwa kuNkulunkulu?


text:
ISwizalendi
iSwizalendi . Live laseYurophu.
Mayelana ne Swizalendi[hlela | edit source]
- IRiphabliki.
- Inhlokodolobha: Bern.
- Linani leBantfu eBern: 123.466 (2009).
- Mengameli: Doris Leuthard.
- 41.285 Km2.
- Linani leBantfu: 7.782.900 (2009).
- 188 bantfu/km2.
- PIB: 314.869.000.000 USD (2009).
- Likhodi Le-inthanethi: ".ch"
I Swizalendi live lelitfolakala phakatsi kwetintsaba kanye nemawa, kantsi lilive lelihlukaniseke katsatfu, lokuhlukaniseka loku kucuketse emawa langema ayisi, umzila lowatiwa ngekutsi i Swiss Plateau kanye nentsaba leyatiwa ngekutsi i Jura,lomzila udvonsa libanga lelingemakhilomitha langu 41285 km2. kutsi letintsaba temawa lama ayisi sidle sigamu nje lesidze salelive, tibalo tebantfu labatfolakala kulelive tibalelwa ku 8 million kantsi labanyenti babo labantfu batfolakala kuwo lomzila wetintsaba, lapha ke ngulapho kuphindze kutfolakale khona nenhlokodholobha yalo lelive lase Swizalendi kantsi emadholobha ase Swizalendi advume umhlaba wonke aphindze atiwe ngekutsi ngema global cities ngenca yemnotfo wawo, lawa ke i – Zürich kanye ne Geneva.
Lelive lase Swiss linemlandvo lomudze wekungatibandzakanyi etimpini , pheceleti loku lokwatiwa ngekutsi i armed neutrality— kusukela ngemnyaka wango 1815— alikaze lelive libe nempi, ngiko ke loku lokwente kutsi lingenele inhlangano yetive muva ngemnyaka wa 2002. kusesenjalo ke lelive linebudlelwane lobuhle nalamanye emave emhlaba kantsi budlelwane balo bakhelwe esisekelweni sekuletsa kutfula nelucolo emaveni lamanyenti.[1] .i Swizalendi live lakwatalwa khona inhlangano ye Siphambano Lesibovu pheceleti i Red Cross kantsi futsi tinhlangano letinyenti tinemahhovisi awo lamakhulu kulelive lokufaka phakatsi i second largest UN office. Emaveni ase Yuropu leli ngilo live lelisungule inhlangano ye European Free Trade Association loku kuphindze kube yincenye ye Schengen Area – lokufaka phakatsi i nyonyana ye European Union, endzaweni leyatiwangekutsi yi Eureopean Economic Area.
Kufuna[hlela | edit source]
Kúbópha[hlela | edit source]
- ↑ Thomas Fleiner, Alexander Misic, Nicole Töpperwien, Swiss Constitutional Law, p. 28, Kluwer Law International


text:
Lifundzisani Mbambambamba LiBhayibheli?
Lelithulusi lekutadisha liBhayibheli lilungiselelwe kukusita ufundze loko lokushiwo liBhayibheli etihlokweni letehlukahlukene, lokufaka ekhatsi kutsi kungani sihlupheka? Kwentekani kitsi nasifa? Singakwenta njani kuphila kwemindeni yetfu kujabulise? Kanye naletinye.
Nguloko Yini Nkulunkulu Abekuhlosile?
Kungenteka uyatibuta kutsi kungani kunetinkinga letinyenti kangaka lamuhla. Bewati yini kutsi LiBhayibheli litsi kutawuba netingucuko nekutsi nawe ungazuza kuto?
SEHLUKO 1
Liyini Liciniso NgaNkulunkulu?
Ucabanga kutsi Nkulunkulu uyakukhatsalela yini? Fundza ngebuntfu bakhe nekutsi ungasondzela njani kuye.
SEHLUKO 2
LiBhayibheli—Incwadzi Levela KuNkulunkulu
LiBhayibheli lingakusita njani kutsi ubeketelele tinkinga takho? Kungani kufanele utetsembe tiphrofetho talo?
SEHLUKO 3
Iyini Injongo YaNkulunkulu Ngemhlaba?
Injongo yaNkulunkulu ngemhlaba lolipharadisi itawuke igcwaliseke yini? Nangabe kunjalo, kutawenteka nini?
SEHLUKO 4
Ngubani Jesu Khristu?
Fundza kutsi kungani Jesu kutsiwa unguMesiya lotsenjisiwe, wavelaphi nekutsi kungani kutsiwa uyiNdvodzana yaJehova lekuphela kwayo.
SEHLUKO 5
Sihlengo—Sipho SaNkulunkulu Lesikhulu Kunato Tonkhe
Siyini sihlengo? Singazuza njani kuso?
SEHLUKO 6
Bakuphi Labafile?
Fundza kutsi liBhayibheli litsi labafile baya kuphi nekutsi kungani bantfu bafa.
SEHLUKO 7
Litsemba Lelingulona Lona Ngetihlobo Tetfu Letifile
Uke wafelwa yini ngumuntfu lomtsandzako? Kungenteka yini uphindze ubabone? Tfola loko liBhayibheli lelikufundzisako ngeluvuko.
SEHLUKO 8
Uyini UMbuso WaNkulunkulu?
Bantfu bayawati Umthantazo weNkhosi. Asho kutsini lamavi latsi: “UMbuso wakho awute”?
SEHLUKO 9
Siphila “Emalangeni Ekugcina” Yini?
Cabangela tento kanye netimo tengcondvo letisitungeletile letifakazela kutsi siphila “emalangeni ekugcina” labiketelwa liBhayibheli.
SEHLUKO 10
Tidalwa Temoya—Tingilosi Kanye Nemadimoni Kusitsintsa Njani
LiBhayibheli likhuluma ngetingilosi nangemadimoni. Tikhona mbamba yini letidalwa? Tingakutsintsa yini kuphila kwetfu?
SEHLUKO 11
Nkulunkulu Ukuvumeleleni Kuhlupheka
Bantfu labanyenti batsi kufanele sisole Nkulunkulu ngako konkhe kuhlupheka lokusemhlabeni. Ucabangani wena ngaloko? Fundza loko Nkulunkulu latsi kuyimbangela yekuhlupheka.
SEHLUKO 12
Kuphila Ngendlela Lejabulisa Nkulunkulu
Singakhona kuphila ngendlela lejabulisa Jehova. Ecinisweni, ungaba ngumngani wakhe.
SEHLUKO 13
Umbono WaNkulunkulu Ngekuphila
Nkulunkulu unamuphi umbono ngekukhishwa kwesisu, kumpontjelwa ingati kanye nangekuphila kwesilwane?
SEHLUKO 14
Indlela Yekwenta Kuphila Kwemndeni Wakho Kujabulise
Lutsandvo lolwaboniswa nguJesu lusibonelo lekufanele silingiswe ngemadvodza, bafati, batali kanye nebantfwana. Yini lesiyifundzako kuye?
SEHLUKO 15
Indlela Yekukhonta Nkulunkulu Leyemukelekile Kuye
Fundza ngetindlela letisitfupha letiveta labo labasenkholweni yeliciniso.
SEHLUKO 16
Melela Inkholo Yeliciniso
Ngubuphi bumatima longase uhlangabetane nabo nawuchazela labanye tinkholelo takho? Ungakwenta njani loko ngaphandle kwekubakhuba?
SEHLUKO 17
Sondzela KuNkulunkulu Ngemthandazo
Nkulunkulu uyakulalela yini nawuthantaza? Kute kuphendvuleke lombuto, kudzingeka ucale ucondze loko liBhayibheli lelikufundzisako ngemthantazo.
SEHLUKO 18
Lubhabhatiso Nebuhlobo Bakho NaNkulunkulu
Ngutiphi tinyatselo lokudzingeka titsatfwe kute ulufanelekele lubhabhatiso lwebuKhristu? Fundza kutsi lumelelani nekutsi kufanele lwentiwe njani.
SEHLUKO 19
Hlala Elutsandvweni LwaNkulunkulu
Singalukhombisa njani lutsandvo kanye nekubonga ngako konkhe Nkulunkulu lasentele kona?
SANDZISANCHAZO
Libito LaNkulunkulu—Kusetjentiswa Kwalo Nenchazelo Yalo
Libito laNkulunkulu lisusiwe emahumushweni eliBhayibheli lamanyenti. Kungani? Kubalulekile yini kusebentisa libito laNkulunkulu?
SANDZISANCHAZO
Indlela Siphrofetho SaDanyela Lesikubiketele Ngayo Kufika KwaMesiya
Kusasele iminyaka lengu-500, Nkulunkulu wembula sikhatsi lesicondzile Mesiya labetawufika ngaso. Fundza ngalesiphrofetho lesimangalisako!
SANDZISANCHAZO
Jesu Khristu—Mesiya Lotsenjisiwe
Jesu watifeza tonkhe tiphrofetho lebetimayelana naMesiya. Tihlolele eBhayibhelini lakho kutsi letiphrofetho tagcwaliseka tonkhe.
SANDZISANCHAZO
Liciniso NgaBabe, INdvodzana, Nemoya Longcwele
Bantfu labanyenti bakholelwa kutsi imfundziso yaMtsatfu Amunye ifundziswa liBhayibheli. Kuliciniso yini loko?
SANDZISANCHAZO
Lokwenta EmaKhristu Eliciniso Angasisebentisi Siphambano Ekukhonteni Kwawo
Jesu wafela esiphambanweni yini? Tfola imphendvulo eBhayibhelini.
SANDZISANCHAZO
Sidlo SeNkhosi SakuSihlwa—Sikhumbuto Lesidvumisa Nkulunkulu
EmaKhristu ayalwa kutsi agubhe Sikhumbuto Sekufa KwaKhristu, lesiphindze sibitwe ngekutsi Sidlo SeNkhosi Sakusihlwa. Kufale sigujwe nini futsi njani?
SANDZISANCHAZO
Iyini iShiyoli neHayidesi?
Lamanye emahumusho eliBhayibheli asebentisa ligama lelitsi “lithuna” nobe “sihogo” esikhundleni salelitsi iShiyoli kanye neHayidesi. Asho kutsini lamagama?
SANDZISANCHAZO
Lilanga Lekwehlulela—Liyini?
Tfola kutsi lilanga lekwehlulela litawuba sibusiso ngayiphi indlela kubantfu bonkhe labetsembekile.
SANDZISANCHAZO
1914—Umnyaka Lobalulekile Esiphrofethweni SeliBhayibheli
Ngubuphi bufakazi lobuseBhayibhelini lobukhombisa kutsi 1914 waba ngumnyaka lobalulekile?
SANZISANCHAZO
Ngubani Mikhayeli Ingilosi Lenkhulu?
LiBhayibheli liyasitjela kutsi ingubani lengilosi lenkhulu lenemandla. Fundza kabanti ngayo nangaloko lekwentako nyalo.
SANDZISANCHAZO
Kutfola Loko “IBhabhulona Lenkhulu” Lengiko
Incwadzi yeSembulo ikhuluma ngemfati lobitwa ngekutsi “IBhabhulona Lenkhulu.” Ingumfati mbamba yini? Litsini liBhayibheli ngaye?
SANDZISANCHAZO
Jesu Watalwa NgaDecember Yini?
Cabanga ngesimo selitulu saseBethlehema ngesikhatsi semnyaka Jesu latalwa ngaso. Kusitjelani loko?
SANDZISANCHAZO
Kufanele Yini Sigubhe Emaholidi?
Uyini umsuka wemaholidi lamanyenti latiwako endzaweni yakini? Timphendvulo talombuto tingakumangalisa kakhulu.


text:
Indlu yeSatyagraha
Indlu yeSatyagraha, leyatiwa pheceleti ngekutsi ngumuti wa Gandhi, iyindlu yemlandvo kantsi iphindze ibe yindlu yetivakashi. Lendlu itfolakala eJozi kantsi ngulapho bekahlala aphindze asebentele khona Mahatma Gandhi kanye nemndeni wakhe kusukela eminyakeni yangabo 1908 kuya ku 1909.Nyalo lendlu ibhaliswe njengalinye lebalulekile emlandvweni kanye nakumagugu esive asendzaweni yase Jozi. Satyagraha kuchaza kuhlala ungasuki ecinisweni. Kantsi lendlu yadvwetjwa yaphindze yakhiwa sati ngetakhiwo umnumzane Hermann Kallenbach kantsi naye Herman Kallenbach bekaphindze ahlala khona kulendlu kanye nabo Gandhi.
Umlandvo[hlela | edit source]
Gandhi wacitsa iminyaka lengu 21 eNingizimu Afrika kusukela ngo 1893 kuya ku 1914,kodvwa kuso sona leso sikhatsi bekavakashela eNdiya kanye nase UK. Kutsiwa Gandhi wati ngelibandlululo uma aboshwa ngemaphoyisa estimeleni kutsi ugebele endzaweni yalabamhlophe. [1]
ngo 1904, Gandhi wahlanganga na Hermann Kallenbach, lijuta laseJalimane lebelifike e Ningizimu Afrika ngo 1896. ngo 1907 Kallenbach wabese udvweba lendlu wayihlela kutsi ibe ngemaguma lamabili,lokusakhiwo lebesifana naletinyenti takhiwo tasemakhaya taborantabula. [2] Naloku besifana nesakhiwo sasemakhaya, waphindze wasebentisa tindlela tekwakha taseyurobhu. Babese bayibita ngekutsi "Sibaya" lendlu.
Lendlu beyinetitebula kanye nendzawo yekudlala umphebeto, bobabili bebaphila impilo yekutingcwelisa nekungahlanganyeli eminakweli yelive. Gandhi bekalala endzaweni lesetulu lapho bekagibela khona ngesitepisi, kodvwa bobabili bana Kallenbach bebasebentisa indzawo yekuphekela kanye kanye. lendlu beyite iminyango leyakulamanye emagumbi kodvwa bekufanele umuntfu aphume egumbini lelinye kuya kulelinye. Impilo ya Kallenbach yagucuka impela nakahlala na Gandhi imali lebekayisebentisa yabayincane kakhulu ngenca yekutsi impilo yakhe beyingasancikanga emalini. Ngaphambi kwekutsi lendlu itsengwe ngemnyaka wa 2009 inkapani i French travel company Voyageurs du Monde , lenye yetinkapani tembuso weNdiya beyifuna kuyigucula iyente indlu yemasiko elive laseNdiya kodvwa inkapani yaseFrance yayiwina enkantolo yabese iyayivuselela yayenta umtapo wemagugu kanye nendlu yetivakashi ngemnyaka wa 2011. Umphatsi walendlu lokhona nyalo ngu Lauren Segal.[3][4]
Tichumaniso[hlela | edit source]
- ↑ Gandhi History in South Africa, accessed 18 June 2013
- ↑ "Hermann Kallenbach", Artefacts.co.za, accessed 18 June 2013
- ↑ http://www.gauteng.net/attractions/entry/satyagraha_house1/
- ↑ http://www.safarinow.com/go/SatyagrahaHouseOrchards


text:
Sifundvo 3
Letindzaba Letimnandzi Tivela KuNkulunkulu Yini Vele?
1. Ngubani lowabhala liBhayibheli?
Letindzaba letimnandzi tekutsi bantfu bayawuphila kuze kube phakadze emhlabeni, tibhalwe eBhayibhelini. (Tihlabelelo 37:29) LiBhayibheli lakhiwa tincwadzi letincane letingu-66. Nkulunkulu wasebentisa emadvodza langaba ngu-40 kutsi abhale liBhayibheli. Tincwadzi letisihlanu tekucala tabhalwa nguMose eminyakeni lengaba ngu-3 500 leyengcile. Incwadzi yekugcina yabhalwa ngumphostoli Johane eminyakeni lengetulu kwalengu-1 900 leyengcile. Babhali beliBhayibheli babhala imibono yabani? Nkulunkulu abekhulumisana nalababhali asebentisa umoya wakhe longcwele. (2 Samuweli 23:2) Babhala imicondvo yaNkulunkulu, hhayi yabo. Ngako-ke nguJehova longumBhali weliBhayibheli.
2. Yini lengasenta sikholwe kutsi liBhayibheli liliciniso?
Siyati kutsi liBhayibheli livela kuNkulunkulu ngobe liwabeka ngendlela lenembile onkhe emaciniso lamayelana nelikusasa. Kute umuntfu longakwenta loko. (Joshuwa 23:14) NguNkulunkulu Somandla kuphela lokwati kulibona kahle likusasa lebantfu.
Sikulindzele kutsi incwadzi levela kuNkulunkulu yehluke kuletinye, futsi liBhayibheli linjalo. Kusakatwe tigidzi temakhophi eliBhayibheli futsi lasakatwa ngemakhulu etilwimi. Nanobe liyincwadzi yakadzeni, liBhayibheli liyavumelana nesayensi. Futsi lababhali balo labangu-40 bebangaphikisani. * Ngetulu kwaloko, loko liBhayibheli lelikushoko ngelutsandvo kuvela kuphela kuNkulunkulu weliciniso—Nkulunkulu lonelutsandvo, futsi lisenawo emandla ekushintja kuphila kwebantfu kutsi kube ncono. Lamaciniso enta tigidzi tebantfu tikholwe kutsi liBhayibheli liliVi laNkulunkulu.
3. Licuketseni liBhayibheli?
Intfo liBhayibheli lelikhuluma ngayo kakhulu tindzaba letimnandzi tekutsi Nkulunkulu unenjongo lenhle ngebantfu. ImiBhalo iyachaza kutsi ekucaleni umuntfu lamlahlekela njani lilungelo lekuphila epharadisi emhlabeni, kanye nekutsi lelo pharadisi litawubuyiselwa njani.
LiVi laNkulunkulu licuketse nemitsetfo, timiso, kanye neteluleko. Ngetulu kwaloko, liBhayibheli lilandzisa ngendlela Nkulunkulu lasebentelana ngayo nebantfu—lokungumlandvo lowembula buntfu bakhe. Ngako-ke, liBhayibheli lingakusita kutsi umati Nkulunkulu. Liyachaza nekutsi ungaba kanjani ngumngani wakhe.
4. Ungalicondza njani liBhayibheli?
Lencwajana itakusita kutsi ulicondze liBhayibheli, ngobe isebentisa indlela lefanana naleyo leyasetjentiswa nguJesu. Abecaphuna livesi ngalinye futsi achaza loko ‘lokwakushiwo yimiBhalo.’
Timbalwa tintfo letijabulisa njengetindzaba letimnandzi letivela kuNkulunkulu. Nobe kunjalo, labanye bantfu abatitsandzi, futsi labanye bona bayatenyanya ngisho nekutenyanya. Ungapheli emandla, ngobe kutfola kwakho kuphila lokuphakadze kutawuya ngekutsi uyamati yini Nkulunkulu.
^ sig. 7 Fundza incwadzi letsi “Incwadi Yabo Bonke Abantu,” letfolakala ngesiZulu.


text:
Indzaba 37: Lithende Lekukhontela
UYASATI yini lesakhiwo losibonako? Leli lithende lelikhetsekile lebekukhulekelwa kulo Jehova. Liphindze libitwe ngekutsi lithende lekukhontela. Ema-Israyeli acedza kulakha ngemuva kwemnyaka ahambile eGibhithe. Uyati kutsi ngubani lowatsi alakhiwe?
NguJehova. Ngalesikhatsi Mosi aseNtsabeni iSinayi, Jehova wamtjela kutsi kwakufanele lakhiwe njani lelithende. Wamtjela nekutsi alakhe ngendlela lebeyiyokwenta kube melula kulihlukanisa libe tincenye. Letincenye talo betiyotfwalwa ngekwehlukana nasekutfutselwa kulenye indzawo, bese tiphindze tiyahlanganiswa. Ngalesikhatsi ema-Israyeli asesehlane abehamba nalo lelithende nakatfutsa, asuka kulenye indzawo aya kulenye.
Nawubuka ekhatsi ekamelweni lelincane lelingasekugcineni kwelithende, ubona libhokisi. Libitwa ngekutsi libhokisi lesivumelwane. Etikwalo kwakunetingilosi nobe emakherubi lamabili lentiwe ngegolide, lelinye belima ngala lelinye lime ngale. Nkulunkulu waphindze wayibhala iMiyalo Lelishumi etibhelekeceni tematje, ngobe Mosi abetiphihlitile leti tekucala. Letibhelekece tematje tatifakwa ekhatsi ebhokisini lesivumelwane, kanye nelijeke lelinemana. Usakhumbula kutsi iyini imana?
UmnakaboMosi, Aroni nguye lowakhetfwa nguJehova kutsi abe ngumphristi lomkhulu. Abehola bantfu ekukhonteni Jehova. Nemadvodzana akhe nawo abebaphristi.
Nyalo buka lelikamelo lelikhulu, lona likhulu ngalokuphindvwe kabili kunaleli lelincane. Uyalibona yini lelibhokisi lelincane lelisekhatsi kulo, lelishunca intfutfu? Leli li-altare, lapho baphristi bashisela khona imphepho lenuka kamnadzi. Kwakukhona nelutsi lwesibane, lolwalunetibane letisikhombisa. Intfo yesitsatfu leyayikhona kulelikamelo, kwakulitafula. Etikwalo kwakubekwe tinkhwa letingu-12.
Ebaleni lelisedvute nelithende lekukhontela, kwakubekwe bheseni nobe sitja lesikhulu lesasigcwaliswa ngemanti. Baphristi babesisebentisela kugeza tandla tabo netinyawo. Kwakukhona neli-altare lelikhulu, lapho kwakwentiwa khona umnikelo wetilwane wekushiswa loya kuJehova. Lelithende lalakhiwe laba semkhatsini walenkambu, futsi ema-Israyeli abehlala emathendeni lalitungeletile.
Eksodusi 25:8-40; 26:1-37; 27:1-8; 28:1; 30:1-10, 17-21; 34:1, 2; Hebheru 9:1-5.
Imibuto
- Lesakhiwo lesikulesitfombe sibitwa ngekutsi yini, futsi sisetjentiselwa kwentani?
- Kungani Jehova atsi kuMosi akakhe lelithende ngendlela yekutsi kube melula kulehlukanisa?
- Liyini lelibhokisi lelilapha ekhatsi ekamelweni lelincane ekugcineni kwalelithende, futsi ekhatsi kulo kunani?
- Ngubani Jehova lamkhetsa kutsi abe ngumphristi lomkhulu, futsi umphristi lomkhulu wentani?
- Ngutiphi tintfo letintsatfu letikulelikamelo lelikhulu lalelithende?
- Ngutiphi tintfo letimbili letilapha ebaleni lelithende lekukhontela, futsi tisetjentiselwani?
Imibuto leyengetiwe
- Fundza Eksodusi 25:8-40; 26:1-37; 27:1-8; kanye na-28:1.
Abemelelani emakherubi langetulu ‘kwelibhokisi lesivumelwane’? (Eks. 25:20, 22; Num. 7:89; 2 Khos. 19:15)
- Fundza Eksodusi 30:1-10, 17-21; 34:1, 2; kanye nakumaHebheru 9:1-5.
Kungani Jehova agcizelela kutsi kubalulekile ngebaphristi labakhonta ethendeni kutsi bahlale bahlobile emtimbeni, futsi loku kusifundzisani lamuhla? (Eks. 30:18-21; 40:30, 31; Heb. 10:22)
Umphostoli Pawula ukhombisa kanjani kutsi lithende lekukhontela kanye nesivumelwane seMtsetfo kwase kungasasebenti ngalesikhatsi abhalela emaKhristu langemaHebheru? (Heb. 9:1, 9; 10:1)


text:
August 2013
PDF version [PDF] 365 kb
Libhukwana lelichazako ngekwesigaba seli-14 semtsetfo wekukhutsatwa kwekutfolakala kwelwatiso (PAIA), 2000 umtsetfo wesi-2 wa-2000
- Sendlalelo
- Umsebenti Letfunywe Wona i-GCIS
- Emacadzi e-GCIS
- Inchazelo leyenabile yemisebenti
- Sakhiwo salabaphetse e-GCIS
- Imininingwane yekuchumana neMphatsilwatiso
- Umhlahlandlela wekusebentisa Umtsetfo Likhomishana Lemalungelo Eluntfu LaseNingizimu Afrika
- Inchazelo yetinhlobo temarekhodi lagcinwa beGCIS
- Emarekhodi latfolakalako ngalokutentakalelako kwa-GCIS
- Inchubo yekufaka sicelo
- Emakhambi lakhona ekulungisa nangabe kwenteke tento letitsite noma kwehlulekiwe kwenta tento letitsite
- Timali letikhokhwako letimisiwe
- Emafomu lamisiwe ekutfola lirekhodi lemtimba wahulumende
Umtsetfo Wekukhutsatwa Kwekutfolakala Kwelwatiso, 2000, utsi lowo nalowo umtimba kumele ucoke Umphatsilwatiso kanye Nasekela Mphatsilwatiso munye kumbe ngetulu lekutakuba ngumsebenti wakhe kubuka ticelo letifakiwe tekutfola lwatiso, futsi elekelele bentiticelo kufaka ticelo tabo.
Lelibhukwana lelichazako lentelwa kukhombisa kutsiemalunga emphakatsi angalutfola njani lwati lolugcinwe beTekuchumana taHulumende nekuNiketela ngeLwati (GCIS).Lichaza kutsi nguluphi lwatiso lolutfolakalako kulelitiko futsi likutjele indlela longafinyelela ngayo kutfola lolwatiso. Lelibhukwana licwabisa lilungelo lekutfola lwatiso lolubonelelwe kuMtsetfosisekelo weRiphabhuliki yaseNingizimu Afrika, 1996.
Ngaphandle kwemarekhodi, labuye atiwe ngekutsi ngemafayili, lelibhukwana libuye licukatse imininingwane yekuchumana neMphatsilwatiso kanye naSekela Mphatsilwatiso base-GCIS.
2. Umsebenti letfunywe wona i-GCIS
Umsebenti Letfunywe Wona i-GCIS lomkhulu kuniketa emasuebuholi kutekuchumana tahulumende kanye nekuhlelembisa luhlelo lwekuchumana lwahulumende lolucinisekisa kutsi ummango uyatiswa ngetinchubomgomo, emacebo netinhlelo tahulumende.
Umbono: Kuba ngumtsambo lovelele kutekuchumana tahulumende.
Lesikusophile: Kuniketa umsebenti lonebuchwepheshe, kubeka nekugcugcutela kutfotjelwa kwemazinga ekwenta indlela yekuchumana tahulumende lesebentako; nekuhamba embili ekwenteni umlayeto wahulumende lovakalako ebantfwini kanye nekuticalela kwatisa ummango ngetinchubomgomo, emacebo, tinhlelo takhe kanye naloko laphumelele kukufeza hulumende.
I-GCIS yakheke ngendlela yekutsi ikwati kufeza umsebenti letfunywe wona njengaloku wendlalwe ngenhla. Inemaphiko kumbe bacondzisinhloko labali-15:
2.1.1 Imikhicito Netinkhundla
2.1.2 Kutsengisa Nekusabalalisa
2.1.3 Inchubomgomo Nelucwaningo
2.1.4 Timali, Kuphatfwa Kwekutsengwa Kwetinsita Nemisebenti Yekwelekelela
2.1.5 Tekucashwa Nekunakekelwa Kwebasebenti
2.1.6 Kuphatfwa Kwelwatiso Netheknoloji
2.1.7 Kuphatfwa Kwemphahla Netakhiwo
2.1.8 Lihhovisi Lekuhlela Ngekwelichinga Nekuphatfwa Kwetinhlelo
2.1.9 Kucecesha NeKutfutfukisa
2.1.10 Kuphatfwa Kwabodlelandzawonye: Umkhakha Wetemnotfo Nekucasha; Kutfutfukiswa Kwesakhiwonchanti; Bulungiswa, Kuvimbela Bugebengu Nekuphepha; Kubambisana Kwemave Emhlaba, Kuhweba Nekuphepha
2.1.11 Kuphatfwa Kwabodlelandzawonye: Kutfutfukiswa Kwebantfu; Kuvikelwa Kwenhlalakahle Nekutfutfukiswa Kwemmango; Kubusa Nekuphatsa
2.1.12 Kuchumanisa Tifundza Nasekhaya
2.1.13 Kukhulumisana Nebetindzaba
2.1.14 Kukhangisa Nekutsenga Sikhala Kubetindzaba
2.1.15 Luhlolomabhuku Lwangekhatsi
2.2 Inchazelo leyenabile ngemisebenti
2.2.1 Luhlolomabhuku lwangekhatsi lwentelwe kwenta ncono tinchubo tekucapha lokungahle kube yingoti, tekulawula nekubusa.
2.2.1 Ligala: kuhlelembisa kanye nekusabalalisa
Ligala Lekuhlelembisa kanye Nekusabalalisa lihlelembisa kwakhiwa nekusetjentiswa Kwelichinga Lekuchumana Lavelonkhe.
Imisebenti yaleLigala ngulena:
- kwenta lucwaningo lwekubuka kutsi hulumende angawufaka njani umoya lokutidzingo kutekuchumana emmangweni
- kulandzelela indlela betindzaba lababika ngayo tinhlelo tahulumende macondzana netekuchumana
- kuletsa kweluleka ngekwelichinga ngalesikhatsi kuhlolwa futsi kuhlatiywa tindzaba letibhalwe emaphepheni naletikhishwa ngemishini yagezi kutewufaka sandla ekwetfuleni tekuchumana tahulumende lokusezingeni lelisetulu nangesikhatsi lesifanele
- kutfutfukisa imikhicito/tinkhundla tekuchumana kanye naloko lokucuketfwe
- kutsenga sikhatsi sekukhangisa kanye/kumbe sikhala lesidzingekako sekukhangisa imikhankhaso yahulumende leyimphumelelo
- kuniketa lucecesho kutekuchumana nasekutfutfukisweni kwemakhono kubachumanisi bahulumende.
LeLigala lakhiwe ngulabacondzisinhloko labalandzelako:
- Imikhicito Netinkhundla
- Inchubomgomo Nelucwaningo
- Kutsengisa Nekusabalalisa
A Imikhicito Netinkhundla ibukene netinkhundla tekuchumana letinyenti letehlukahlukene letakhiwe futsi letisetjentiswa yi-GCIS. Letinkhundla tiyincenye yekutibophelela kwetfu ekwenteni bantfu baseNingizimu Afrika kanye nalabatsintsekako labakuletinye tindzawo bahlale banelwati ngetinchubomgomo nalokunye lakwentako hulumende kanye nematfuba lavelako kuletinhlelo lavelela takhamiti, emabhizinisi kanye nalabanye labasebentisana naye.
B Inchubomgomo Nelucwaningo kwenta lucwaningo lwekubuka kutsi hulumende angawufaka njani umoya kuloko lokutidzingo kutekuchumana emmangweni kanye nekulandzelela indlela betindzaba lababika ngayo tinhlelo tahulumende macondzana netekuchumana.
C Kutsengisa Nekusabalalisa kucinisekisa kutsi i-GCIS inemachinga lashay‘emhlolweni ekutsengisa nekusabalalisa yonkhe imikhicito netinkhundla tayo.
2.2.2 Ligala: kuhlelwa kwekusebentisana kutinhlaka tahulumende nekuphatfwa kwalabanelivi
Ligala Lekuhlelwa Kwekusebentisana Kutinhlaka Tahulumende Nekuphatfwa Kwalabanelivi liniketa buholi neteluleko tangekwelichinga etinhlelweni tekuchumana kuhulumende wesifundza newasemakhaya. Inhloso yalo kucinisa luhlelo lwetekuchumana lwahulumende nekwenta kusebente kuchumana lokutfutfukisako ngekusebentisa tekuchumana lokungenatihibe ngebudlelwane lobuphilile balabanelivi nebalingani; kanye nekucinisekisa kutsi ummango uyatiswa ngetinchubomgomo nangetihnlelo tahulumende kutewenta ncono timphilo tebantfu.
Imisebenti yaleLigala ngulena:
- kuniketa buholi bangekwelichinga kutekuchumana tahulumende
- kucinisa nekuphatsa luhlelo lwekuchumana tahulumende wonkhe kute tisebente ngekufana nangalokushay‘emhlolweni
- kwakha bulingani nalabo labanelivi ngalesikhatsi kusetjentelwa kuphumelelisa liphupho le-GCIS
LeLigala lakhiwe ngulabacondzisinhloko labalandzelako:
- Kuchumanisi Tifundza Nasekhaya
- Kukhulumisana Nebetindzaba
- Kuphatfwa Kwabodlelandzawonye: Bodlelandzawonye beMkhakha Wetemnotfo Nekucasha; Kutfutfukiswa Kwesakhiwonchanti; Tebulungiswa, Kuvimbela Bugebengu Nekuphepha; Kubambisana Kwemave Emhlaba, Kuhweba Nekuphepha
- Kuphatfwa Kwabodlelandzawonye: Bodlelandzawonye beKutfutfukiswa Kwebantfu; Kuvikelwa Kwenhlalakahle Nekutfutfukiswa Kwemmango; Kubusa Nekuphatsa
A Kuchumanisa Tifundza Nasekhaya (P&LL) kuniketa buholi bangekwelichinga lapho kuhlangana khona tekuchumana tahulumende wavelonkhe netinhlelo tekuchumana tetifundza. Umcondzisi Lomkhulu uphetse emahhovisi etifundza layimfica kanye neluphiko lwebacondzisi ehhovisi lavelonkhe.
B Kukhulumisana Nebetindzaba kuhola futsi kucondzise kukhulumisana nekuchumana emkhatsini wahulumende nabetindzaba. Lolobalulekile emsebentini lebatfunywe wona kugcugcutela nekwenta kutsi betindzaba bevisise injongo yahulumende kwakha simo lesikhutsata kutsi takhamuti letisukumela tintfo naletikhulumako; letinelwati, letihlakaniphile, letitatikotindzaba tepolitiki naletitetsembako ekusukumeleni emalungelo ato ekutfola tinsita letitifanele.
C Kuphatfwa Kwabodlelandzawonye: Umkhakha Wetemnotfo Nekucasha; Kutfutfukiswa Kwesakhiwonchanti; Tebulungiswa, Kuvimbela Bugebengu Nekuphepha; Kubambisana Kwemave Emhlaba, Kuhweba neKuphepha kuniketa teluleko tetekuchumana kubodlelandzawonye nekwesekela kwangekwelichinga ematikweni. Kwenta kutsi kutfutfukiswe emasu etekuchumana laphuma kuKhabhinethi. Labodlelandzawonye babuye futsi banikete bachumanisi inkhundla lapho batawuhlela khona bahlanganyele nalapho batakwenta khona ngalokuhlanganyele kutsi kusebente tinhlelo tahulumende.
D Kuphatfwa Kwabodlelandzawonye: Kutfutfukiswa Kwebantfu; Kuvikelwa Kwenhlalakahle Nekutfutfukiswa Kwemmango; ; Kubusa Nekuphatsa kuniketa teluleko tetekuchumana kubodlelandzawonye nekwesekela kwangekwelichinga ematikweni. Kwenta kutsi kutfutfukiswe emasu etekuchumana laphuma kuKhabhinethi. Labodlelandzawonye babuye futsi banikete bachumanisi inkhundla lapho batawuhlela khona bahlanganyele nalapho batakwenta khona ngalokuhlangene kutsi kusebente tinhlelo tahulumende.
2.2.3 Ligala: Imisebenti yekwelekelela kuphatfwa kwenhlangano
Ligala Lemisebenti Yekwelekelela Kuphatfwa Kwenhlangano liphetse leyo misebenti yekusekela leniketwa baphatsi bemsebenti wa-onkhe malanga.
Leligala linalabacondzisinhloko labalandzelako:
- Tetimali, Kuphakelwa Kwetinsita Nemisebenti Yekwelekelela,
- Tebasebenti
- Kuphatfwa Kwelwatiso Netheknoloji
- Kuphatfwa Kwemphahla NetakhiwoKuhlela Ngekwelichinga Nekuphatfwa Kwetinhlelo
- Kucecesha Nekutfutfukisa
A Tetimali, Kuphakelwa Kwetinsita Nemisebenti Yekwelekelela kuniketa buholi bangekwelichinga ekuphatfweni kwetimali nasekuphatfweni kwekutsengwa kwetinsita.
B Tebasebenti tiniketa buholi bangekwelichinga ekusetjentisweni kwelichinga lekuphatfwa kwetebasebenti kulelitiko .
C Kuphatfwa Kwelwatiso Netheknoloji kuniketa kweluleka lokunelichinga lokumayelana nekuphatfwa kwelwatiso netheknoloji e-GCIS.
D Kuphatfwa Kwemphahla Netakhiwo kubukene nekutsengelwa kwe-GCIS emahhovisi.
E Kuhlela Ngekwelichinga Nekuphatsa Kwetinhlelo kuniketa imisebenti yekuphatfwa ngekwelichinga kwalenhlangano ngekuhambisana neMtsetfo Wekuphatfwa Kwetimali Tahulumende (PFMA) naleminye imitsetfo lehambisana naloko. Kuphindze kubukane nekuniketa umsebenti wekuphatsa umklamo losezingeni lelisetulu ekwenteni ncono kusebenta ekuphumeleliseni umsebenti letfunywe wona i-GCIS.
F Kucecesha Nekutfutfukisa kutfola tidzingo tekuceceshwa nekutfutfukiswa tebachumanisi bahulumende ngekulandzela lichinga letekuchumana lavelonkhe, tinchubomgomo tahulumende netinjongo tonkhe tekuchumana tahulumende. Umcondzisi Lomkhulu uphindze atfutfukise emakhono ngekhatsi kulelitiko kanye nekuphatseka kahle kwebasebenti, kulingana ngekwebulili, kuphatfwa kwetindzaba talabakhubatekile netinhlelo telusha.
2.2.4 Ligala: i-ejensi yemsebenti wetekuchumana
Ligala le-ejensi Yemsebenti Wetekuchumana liniketa i-ejensi yekutsengisa neyekukhangisa lengabiti imali lesetulu naleshay’emhlolweni leyenta kutsi kufinyeleleke kuyo futsi kutsengwe tinsita tekuchumana letikhetsiwe egameni lahulumende.
A Kukhangisa Nekutsenga Sikhala Kubetindzaba kuniketa imisebenti yekutsenga sikhala kubetindzaba ngalokuhlangene kanye netekukhishelwa kwahulumende wonkhe wavelonkhe kwetikhangiso kubetindzaba, kucinisekisa tekuchumana lokuvakala kahle, lokutsatsela etulu timvo tebantfu nalokungabiti kakhulu etinhlelweni tahulumende.
2.2.5 Luphiko lwebucondzisi lolukhulu: luhlolomabhuku lwangekhatsi
A Luhlolomabhuku Lwangekhatsi sicinisekiso lesitimele nalesingavuni muntfu kanye nemsebenti wekubonisana lowentelwe kwengeta sisindvo nekwenta ncono imisebenti leyentiwa yi-GCIS.
3. Imininingwane yemphatsilwatiso
Umphatsi Lomkhulu nguMphatsilwatiso ngekumisa kwe-PAIA, 2000. I-GCIS inamunye Sekela Mphatsilwatiso:
Umphatsilwatiso: Mk Phumla Williams
Likheli leliposi: Private Bag X745
PRETORIA
0001
Likheli lemgwaco: 1035 Francis Baard Street
Tshedimosetso House
Hatfield
Pretoria
0028
I-imeyili:phumla@gcis.gov.za
Lucingo:012 473-0236
Ifekisi:012 325-3020
Makhalekhukhwini:083 501 0139
Lisekela Mphatsilwatiso: Mnu Keitumetse Semakane
Lucingo:012 473-0128
Ifekisi:012 326-7447
Makhalekhukhwini:079 696 1826
I-imeyili:keitu@gcis.gov.za
4. Libhukwana lelichazako lekhomishini yemalungelo eluntfu yaseningizimu Afrika (SAHRC) ngekusetjentiswa kwe-PAIA, 2000 [sigaba seli-14 (1) (C)]
I- SAHRC (emvakwaloku itawubitwa ngekutsi “iKhomishini”) ngekumisa kweSigaba seli-10 se-PAIA, 2000, itawubhala libhukwana lelichazako ngekusetjentiswa kwaloMtsetfo. Lelibhukwana lelichazako litawutfolakala kuKhomishini. Noma ngabe nguyiphi imibuto lehambisana nalelibhukwana kufanele icondziswe kuKhomishini ku-:
SAHRC
Private Bag X2700
Houghton
2041
Lucingo:011 877-3600
Ifekisi:011 403-0625
I-imeyili:PAIA@sahrc.org.za
Iwebsayithi: www.sahrc.org.za
5. Inchazelo yetihloko i-GCIS lebeka emarekhodi ato – sigaba seli-14 (1) (D)
5.1 Ngetinjongo tekutsi kukhonakale kufaka sicelo ngekumisa kwaloMtsetfo, tihloko i-GCIS lebeka emarekhodi ato kanye netigaba temarekhodi letibekiwe ngaleso naleso sihloko kungaloluhlobo:
A Imikhicito Netinkhundla
a) imibiko
b) emaphephabhuku
c) lwatiso lolutfolakalako kuwebsayithi ye-GCIS, iwebsayithi Yelwatiso Lwahulumende, iwebsayithi yaVuk’uzenzele newebsayithi Yemisebenti Yahulumende
d) emadokhumenti enchubomgomo nenchubo
e) I-South Africa Yearbook kanye ne-Pocket Guide to South Africa.
B Kutsengisa Nekusabalalisa
a) imibiko
b) ibhrosha yekutsengisa.
C Inchubomgomo Nelucwaningo
a) imibiko netitatimende
b) luhlu lwetintfo letidzingakalako netiphakamiso telucwaningo
c) emasethi esilulumniningwane, imibiko netetfulo
d) Umtsetfo We-ejensi Yekutfutfukisa Tetindzaba Nekwehluka (MDDA), 2002 (Umtsetfo weli-14 wanga-2002)
e) tinhla temakheli netinombolo telucingo (Luhla Lwemakheli Netinombolo Telucingo Kwahulumende WaseNingizimu Afrika, Luhla Lwemakheli Netinombolo Telucingo Kwalabatsintswako, Luhla Lwemakheli Netinombolo Telucingo Kwebetindzaba Nemilandvomsebenti)
f) imibiko yalokuphume etindzabeni kumave emhlaba nalapha ekhaya
g) tindzaba letiphelele letikhishwe emaphephandzabeni kumave emhlaba nalapha ekhaya
h) tindzaba letibhalwako tekuchumana nemilayeto lebalulekile.
D Tetimali, Kutsengwa Kwetinsita Nemisebenti Yekwelekelela
a) silulumniningwane sebaniketelitinsita
b) emarekhodi netitatimende tetimali
c) tinchubomgomo netinchubo
d) Imibiko.
E Tebasebenti
a) tinchubomgomo, tinchubo nemabhukwana lachazako
b) Emaphephandzatjana angekhatsi
c) Lichinga lekuphatfwa kwebasebenti
d) luhla lwemininingwane yekuchumana nebaphatsilwatiso bakahulumende.
F Kuphatfwa Kwelwatiso Netheknoloji
a) emadokhumenti enchubomgomo nenchubo.
b) emabhukwana lachazako.
c) imibiko.
G Kuphatfwa Kwemphahla Netakhiwo
a) imibiko.
H Kuhlela Ngekwelichinga Nekuphatfwa Kwetinhlelo
a) emadokhumenti emiklamo
b) imibiko.
c) Libhuwana Lelichazako Lemklamo
d) Luhlelo Lwekuchumana Lwahulumende
e) emadokhumenti emachinga.
I Kucecesha Nekutfutfukisa
a) imibiko
b) lichinga lekutfutfukisa tisebenti.
J Kuphatfwa Kwabodlelandzawonye
a) emachinga etekuchumana
b) imilayeto lebalulekile.
K Kuchumanisa Tifundza Nasekhaya
a) imibiko
b) Emachinga Etikhungo Tekunakekela i-Thusong
c) emachinga netintfomsebenti kwekutfutfukisa tekuchumana
d) tintfomsebenti tekukhutsata nekutsengisa
e) I-Government Communicators’ Handbook.
f) tilulumininingwane tebachumanisi
g) emachinga etekuchumana.
L Kukhulumisana Nebetindzaba
a) emaphephandzatjana
b) emachinga etekuchumana
c) emachinga etetindzaba
d) silulumininingwane sebetindzaba.
M Kukhangisa Nekutsenga Sikhala Kubetindzaba
a) kukhishwa (lokubhaliwe)
b) tikhangiso netinhleloletisakatwako
c) imisebenti yekutsengisa nekusabalalisa
d) imibiko yetikhala letitsengwa kubetindzaba
e) imibiko
f) imifanekiso yetitfombe naletfwetjuliwe.
N Luhlolomabhuku Lwangekhatsi
a) imibiko.
5.2 Emarekhodi latfolakala ngalokutentakalelako – sigaba seli-14 (1) (E)
Lwatiso lolukhona kuwebsayithi ye-GCIS, www.gcis.gov.za, luyavetwa ngaphandle kwekulucela. Leminye imikhicito yelwatiso nalokunye lokuvetwa ngaphandle kwekukucela kufaka ekhatsi loku:
- imibiko
- tincwajana
- emaphephandzatjana
- tintfo tekutsengisa
- emaphosta
- emaphamflethi
- emapheshana ekukhangisa
- ema-atikili etindzaba ku: www.info.gov.za
- ema-atikili etindzaba ku: www.thusong.gov.za
- ema-atikili etindzaba ku: www.sanews.gov.za
a. Kuvumela noma kwala sicelo
- Umfakisicelo kufanele avunyelwe kutfola lirekhodi lemtimba wahulumende uma:
- umfakisicelo ahambisana nako konkhe lafanele kutsi akwente ngekwenchubo lokukuloMtsetfo lokumayelana nesicelo sekutfola lelo rekhodi
- kutfola lelo rekhodi kungakalelwa nganoma ngusiphi sizatfu sekwalela lesishiwo kuloMtsetfo.
b. Ulitfola njani lirekhodi
- Umfakisicelo kufanele asebentise lifomu (Lifomu A) lelashicilelwa Kumculu Wahulumende (Satiso Sahulumende R187 samhla tili-15 Indlovana 2002).
- Umfakisicelo kufanele aphindze asho uma adzinga ikhophi yelirekhodi, noma afisa kubuka lelirekhodi emahhovisi aka-GCIS. Uma kungenjalo, nangabe lelirekhodi lingasiyo idokhumenti leliphepha, lingabukwa ingaloluhlobo umfakisicelo latakube ayifune ngalo, uma loko kunekwenteka.
- Nangabe umfakisicelo afuna lirekhodi leliluhlobo lolutsite (sib. Ikhophi yeliphepha, ikhophi ye-elekhtroniki, njl), kufanele-ke aniketwe lelo rekhodi lingalolo luhlobo. Loku kutakuba njalo, ngaphandle kwekutsi kwenta njalo kungaphazamisa ngalokungakafaneli ekusebenteni kwalowo mtimba wahulumende lekukhulunywa ngawo, noma kwente umonakalo kulelo rekhodi, noma kunyatsele emalungelo emnikati walelirekhodi nangabe kungesiwo Umbuso. Nangabe, ngetizatfu letivakako, lirekhodi lingatfolakali ngeluhlobo lolufuneka ngalo kodvwa litfolakala ngalolunye luhlobo, imali lekhokhwako kufanele ibe yeluhlobo lwelirekhodi umfakisicelo lalifune ngalo ekucaleni.
- Nangabe, ngetulu kwemphendvulo lebhaliwe yesicelo sekutfola lirekhodi, umfakisicelo afisa kutsi ngalesincumo nganoma nguyiphi lenye indlela, sib. ngelucingo, loko kufanele kushiwo.
- Nangabe umfakisicelo acela lolwatiso egameni lalomunye muntfu, kumele kushiwo kutsi lolowenta sicelo usenta njengabani.
- Nangabe umfakisicelo angakwati kufundza noma kubhala, noma anekukhubateka, sicelo singentiwa ngemlomo. Umphatsilwatiso kufanele-ke kutsi agcwalise lifomu egameni lalowo mfakisicelo futsi amnike ikhophi yelifomu leligcwalisiwe.
c. Timali letikhokhwako tesicelo nekwatisa ngesincumo sekutfola lwatiso
- Umfakisicelo lofuna imvumo yelirekhodi lelinelwatiso lolumayelana naye matfupha asikho sidzingo sekutsi akhokhe imali yesicelo. Labanye bafakisicelo kumele bakhokhe imali yesicelo lengema-R35.
- Umphatsilwatiso kufanele atise umfakisicelo (lomunye ngaphandle kwalotentela yena matfupha sicelo) ngesatiso, acele umfakisicelo kutsi akhokhele imali yisicelo lemisiwe (nangabe ikhona) kanye nesibambiso (nangabe sikhona) ngembi kwekuchubeka nekusebenta sicelo.
- Umfakisicelo angafaka sikhalo sangekhatsi, lapho kufanele khona, noma sicelo enkantolo sekuphikisana nekumikiswa noma kukhokhelwa kwalemali.
- Emva kwekuba umphatsilwatiso asasentile sincumo ngesicelo, umfakisicelo kufanele atiswe ngalesincumo ngekwendlela umfakisicelo lacele kutsi atiswe ngayo.
- Nangabe sicelo sivunyiwe, umfakisicelo kufanele akhokhe lenye imali ngetulu yekukhicita kabusha nekufuna kanye nekulungisa lolo lwatiso, ikhokhelwe noma ngusiphi sikhatsi ledzingekalako lesingetulu kwemahora labekiwe ekufuna nekulungiselela lirekhodi kutsi livetwe ebaleni.
- Kutfolakala kwelirekhodi kutawugodlwa kudzimate kukhokhwe tonkhe timali lekufuneka tikhokhwe.
6. Emakhambi lakhona ekulungisa nangabe kwenteke tento letitsite noma kwehlulekiwe kwenta tento letitsite
Letinchubo letilandzelako tikhona kutsi bantfu babike noma balungise tento letingahambi kahle, letingetinhle noma letingekho emtsetfweni noma tintfo letingakentiwa yi-GCIS noma ngutiphi tisebenti tayo:
a. Tinchubo tekubika noma tekulungisa
- Emakhambi ekulungisa mayelana netento noma kwehluleka kwenta tento letitsite ngekumisa kwe-PAIA, 2000: Umtimba wetikhalo wangekhatsi ngetinjongo taloMtsetfo yiNdvuna. Nasewuwahambe wawacedza onkhe emakhambi etikhalo angekhatsi waze wagabeka, ungafaka sicelo enkantolo (sigaba sema-78 – 82).
- Sisebenti sahulumende singafaka sikhalo sekuphatfwa kabi noma sikhalo kutsi siphenywe yiKhomishini Yemisebenti Yahulumende mayelana nesento noma intfo lengakentiwa (Sigaba sema-35 seMtsetfo Wemisebenti Yahulumende, 1994 [Umtsetfo 103 wanga-1994]).
- Umuntfu angasebentisa emakhambi asemsebentini mayelana netento noma tintfo letingakentiwa kwasemsebentini, njengekuphikisana ngemalungelo (Umtsetfo Wemisebenti Yahulumende, 1994, neMtsetfo Webudlelwane Betemsebenti, 1995 [Umtsetfo 66 wanga 1995]).
- Umuntfu angafaka sikhalo kumhloli wetemsebenti mayelana nanoma ngukuphi kwephulwa kweMtsetfo Wetimeko Letisisekelo Tekucashwa, 1997 (Umtsetfo 75 wanga-1997) Sigaba 78(1)(a), noma Umtsetfo Wekucashwa Ngalokulinganako, 1998 (Umtsetfo 55 wanga-1998) Sigaba 34(e) lokutsiwa kwentekile.
- Umuntfu angafaka sikhalo kuMvikeli Wesive mayelana nesento lesingekho emtsetfweni noma sento noma intfo lengakentiwa (Umtsetfosisekelo neMtsetfo Wemvikeli Wesive, 1994 [Umtsetfo 23 wanga 1994]) lokusolelwako.
- Umuntfu angafaka sikhalo Ku-SAHRC mayelana nesento noma lokusolwa kutsi kwephula noma kufaka engotini noma nguliphi lilungelo lelisisekelo (Umtsetfo Wekhomishini Yemalungelo Eluntfu, 1994 [Umtsetfo 54 wanga-1994]).
- Kuze uvikeleke ekutiphindziseleni ngesimanga sekuvetwa ebaleni lokumayelana nekutiphatsa ngalokungekho emtsetfweni noma lokungahambi kahle kwemcashi noma umuntfu losebenta naye, lomuntfu lokukhulunywa ngaye angalandzela tinchubo tekuveta ebaleni letikuMtsetfo Wekuveta Ebaleni Ngalokuvikelekile, 2000 (Umtsetfo 26 wanga-2000).
- Umuntfu angasebentisa lamanye emakhambi lasemtsetfweni lanjengekutsatsa tinyatselo tekubuyeketwa betemajaji kwesinyatselo lesitsetfwe ngumbuso ngekumisa kweMtsetfo Wekukhutsata Kuphatsa Lokunebulungiswa, 2000 (Umtsetfo 3 wanga-2000).
b. Lamanye emakhambi lasekelako
- Umuntfu angacela tizatfu ngesinyatselo lesitsetfwe ngumbuso ngekumisa kweMtsetfo Wekukhutsata Kuphatsa Lokunebulungiswa, 2000 (Sigaba sesi-5).
- Umuntfu angacela kutfola emarekhodi elitiko lahulumende noma lomunye umtimba wahulumende ngekumisa kwe-PAIA, 2000 (Sigaba seli-11).
c. Sibopho sekubika
Sisebenti sahulumende, nasenta imisebenti yaso lesemtsetfweni, siboshelelwe ngekumisa kweNdlela Yekutiphatsa kubika kulabasemtsetfweni labafanele, kukhwabanisa, inkhohlakalo, kucashana ngebuhlobo, kuphatsa ngendlela lengasiyo kanye nanoma ngusiphi lesinye sento lesisephulomtsetfo noma lesicekela phansi intfo lenhle emphakatsini. Sisebenti lesehluleka kutfobela loku sinelicala lekungatiphatsi kahle. (Simiso B.3 na-C.4.10 seSahluko 2 seTimiso Temsebenti Wahulumende, 2001)
- Ngumtfwalo walowo nalowo mchashi nesisebenti kuveta ebaleni bugebengu nalokunye kutiphatsa lokungahambi kahle emsebentini nako kusekela Umtsetfo Wekuveta Ebaleni Ngalokuvikelekile, 2000 (Sendlalelo).
5. Emafomu lamisiwe ekutfola lirekhodi lemtimba wahulumende
Setsekeletelo B Sesatiso 187 Kugazethi Yahulumende Mhla Tili-15 Indlovana 2002
Lifomu- A
Sicelo Sekutfola Lirekhodi Lemtimba Wahulumende
Sigaba seli-18(1) se-PAIA, 2000
[Simiso sesi-2]
A. Imininingwane yemtimba wahulumende
Umphatsilwatiso/Sekela Mphatsilwatiso:
B. Imininingwane yemuntfu locela kutfola lirekhodi
Emagama laphelele nesibongo:
Inombolo yamatisi:
Likheli leliposi:
Inombolo yefekisi:
Inombolo yelucingo:
Likheli le-imeyili:
Sikhundla salowenta sicelo, nangabe sentiwe egameni lalomunye umuntfu:
C. Imininingwane yemuntfu sicelo lesentiwa egameni lakhe
Emagama laphelele nesibongo:
Inombolo yamatisi:
D. Imininingwane yelirekhodi
1. Inchazelo yelirekhodi noma incenye lengumacondzana yelirekhodi:
2. Inombolo yekubekisa, nangabe ikhona:
3. Nobe nguyiphi leminye imininingwane yelirekhodi:
Sizatfu sekucolelwa kutsi ukhokhe timali letikhokhwako:
F. Luhlobo lotalitfola ngalo lirekhodi
Nangabe uvinjelwa kukhubateka kufundza, kubuka noma kulalela lelirekhodi ngaloluhlobo lelitfolakala ngalo lolubonelelwe ku-1 kufika ku-4 la ngentasi, yisho kukhubateka lonako bese uyasho kutsi lelirekhodi lifuneka lingaluphi luhlobo.
G. Satiso sesincumo mayelana nesicelo sekutfola lirekhodi
Bewungatsandza kwatiswa njani sincumo lesimayelana nesicelo sakho sekutfola lirekhodi?
Kusayinwe mhla ti- (lusuku)
Kusayina Kwemfakisicelo / Umuntfu Sicelo Lesentiwa Egameni Lakhe
Kusayinwe ngesandla futsi kwavunywa nguSekela Mphatsilwatiso waka-GCIS, Mnu. Keitumetse Semakane.
___________________________________
Sekela Mphatsilwatiso: GCIS
Mnu. Keitumetse S. Semakane
LUSUKU:


text:
IGibhithe
Lokucuketfwe
Live[hlela | edit source]
- Libito :Gumhūriyyat Misr al-'Arabiyyah(Iriphablikhi yema-Arabhu yeGibhithe)
- Lihubi lesive :Bilady,bilady,bilady(live lami,live lami,live lami)
- Inhlokodolobha :Cairo
- umfula lomkhulu :inayili
- Bubanti belive : 980.869km²
hulumende[hlela | edit source]
- luhlobo :iriphablikhi
- mengameli :Mohamed hosni mubarak
- sishayamtsetfo :liphalamende lelimbacambili
- tifundza :tingemashumi lamabili nesiphohlongo
bantfu[hlela | edit source]
- linani : 80,335,036 (kulinganisa kwanga-2007)
- Tilwimi : si-Arabhu
- lukholo :80-90% busulumane,10-20% bukhristu
umlandvo[hlela | edit source]
iGibhithe inemlandvo lomudze wemakhulukhulu eminyaka ekushintjana kwemibuso leminyenti.IGibhithe lelugwadvule kepha-ke yona ayifani naletinye tingwadvule ngoba kuyo kugeleta umfula iNayili lokungumfula lomudze kuyedlula yonkhe emhlabeni[1].loku ngiko lokwaletsa emaGibhithe ekucala kulendzawo ngeminyaka yabo-8000 BC.Nga-BC 3150 faro Menes wahlanganisa imibuso lemibili,wasenyakatfo naseningizimu kwaba ngumbuso munye wemaGibhithe.emva kwekuhlangana kwalemibuso kwalandzela sikhatsi semphucuko lenkhulu.Emagibhithe afundza kubhala,kudvweba.kwakha nalokunye lokunyeti lokwenta lesive sichakate kwedlula letinye.
Faro Ramses lowabusa kusukela ku-1279 BC kuya ku-1212 BC wakha emathempeli lamanyenti,takhiwo letinhle kanye netindzawo tekuchakambisa lukholo lwemaGibhithe.lomunye faro lowadvuma kwaba ngu-Akhinathoni lobekagcugcutela kutsi emaGibhithe advumise Nkulunkulu munye.
Nga-332BC emaGibhithe ancotjwa ngu-Alexander the Great lowasungula lidolobha i-Alexandria elugwini lwalelive ,lelidolobha laba yindzawo lebalulekile kutekuhweba.


text:
Fundzisa Bantfwana Bakho
Batali, sebentisani letindzaba kuze nifundzise bantfwana benu tifundvo letibalulekile letiseBhayibhelini.
Setfulo
Emavi lasencwadzini ya Dutheronomi angakucondzisa njengobe ukhulisa bantfwana bakho.
Imfihlo Lesijabulela Kuyati
LiBhayibheli likhuluma ngemfihlo lebalulekile lebitwa ngekutsi ‘yimfihlo lengcwele.’ Ungatsandza yini kufundza ngayo?
Rebheka Abefuna Kujabulisa Jehova
Yini lesingayenta kute sifane naRebheka? Fundza lendzaba kute utfole lokunyenti ngaye.
Rahabi Bekanekukholwa KuJehova
Fundza kutsi Rahabi nemndeni wakubo basindza njani ngesikhatsi iJerikho ibhujiswa.
Wajabulisa Babe Wakhe NaJehova
Ngusiphi setsembiso lesagcinwa yindvodzakati yaJeftha? Singayilingisa njani?
Samuweli Wachubeka Enta Lokulungile
Ungamlingisa njani Samuweli futsi wente lokulungile ngisho nobe labanye bantfu benta tintfo letimbi?
Davide Bekangesabi
Fundza lendzaba lejabulisako leseBhayibhelini kute ubone loko lokwenta Davide waba nesibindzi.
Uke Utive Yini Unesitunge Futsi Wesaba?
Jehova wamtjelani Elija ngesikhatsi ativa anesitunge? Yini longayifundza kuloko lokwenteka ku-Elija?
Josaya Bekanebangani Labakahle
LiBhayibheli lisitjela kutsi bekulukhuni kakhulu ngaJosaya kutsi ente lokulungile. Fundza kutsi bangani bakhe bamsita njani.
Jeremiya Akazange Ayekele Kukhuluma NgaJehova
Ngisho nobe bantfu bebahlekisa ngaye futsi bamtfukutselela, kungani Jeremiya achubeka akhuluma ngaNkulunkulu?
Jesu Bekahlale Alalela
Ngalesinye sikhatsi kungase kube metima kulalela batali bakho. Fundza kutsi sibonelo saJesu singakusita njani.
Bantfu Lababhala NgaJesu
Fundza ngebabhali beliBhayibheli labasiphohlongo labaphila ngesikhatsi saJesu futsi babhala ngaye.
Umshana WaPawula Bekanesibindzi
Lelijaha lasindzisa kuphila kwamalume walo. Yini lelayenta?
Thimothi Bekafuna Kusita Bantfu
Ungayitfola njani imphilo lejabulisako nalemnandzi njengaThimothi?
UMbuso Lotawubusa Umhlaba Wonkhe
Kutawuba njani emhlabeni nasekubusa Jesu? Ungatsandza yini kuba khona?


text:
Incenye 7: Kusukela Ekuvusweni KwaJesu Ekufeni Kuya Ekuboshweni KwaPawula
Ngemuva kwemalanga lamatsatfu Jesu afile, wabese uyavuswa. Ngalelo langa wabonakala kubalandzeli bakhe tikhatsi letisihlanu letehlukene. Wachubeka abonakala kubo emalanga langu-40. Ngako, ngalesikhatsi labanye kubafundzi bakhe basambukile, wenyukela ezulwini. Kwatsi ngemuva kwemalanga lalishumi anyukile, Nkulunkulu watfululela umoya longcwele kubalandzeli bakhe ngalesikhatsi balindze eJerusalema.
Ngekuhamba kwesikhatsi, titsa taNkulunkulu tabangela kutsi baphostoli bavalelwe ejele, kodvwa ingilosi yabakhulula. Umfundzi ligama lakhe lokunguStefano wagcotjwa baphikisi ngematje waze wafa. Kodvwa sitawuphindze sifundze kutsi Jesu wamkhetsa njani lomunye walabaphikisi kutsi abe yinceku yakhe lekhetsekile. Lomphikisi wetsiwa ligama kwatsiwa ngumphostoli Pawula. Ngako, ngemuva kweminyaka lemitsatfu nencenye Jesu afile, Nkulunkulu watfuma umphostoli Phetro kutsi ayoshumayela kuKhoneliyuse longesuye umJuda, kanye nemndeni wakhe.
Kwendlula iminyaka lecishe ibengu-13, Pawula wacalisa luhambo lwakhe lwekucala lekushumayela. Eluhambweni lwakhe lwesibili, wahamba naThimothi. Sitawufundza nangekutsi Pawula nalaba labebahamba naye baba nato njani tikhatsi letijabulisako ekukhonteni Nkulunkulu. Ekugcineni, Pawula waboshwa ngesikhatsi aseRoma. Ngemuva kweminyaka lemibili wakhululwa, kodvwa waphindze waboshwa wabese uyabulawa. Setitonkhe tentakalo letiseNCENYENI 7 tihlanganisa iminyaka lecishe ibe ngetulu kwalengu-32.